Ўзбекистон Республикаси Олий ва ўрта махсус таълим вазирлиги Ўрта махсус, касб-ҳунар таълими маркази, Халқ таълими вазирлиги, Вазирлар Маҳкамаси ҳузуридаги Давлат тест маркази ҳамкорлигида ташкил этилган анъанавий олимпиада юксак илмий салоҳиятга эга, истеъдодли ўғил-қизларни аниқлаш, уларни ҳар томонлама рағбатлантириш мақсадларига хизмат қилиши билан аҳамиятлидир.\nЖорий йилги билимдонлар беллашувининг якуний босқичида Қорақалпоғистон Республикаси, вилоятлар ва Тошкент шаҳридан қуйи босқичларда ғолиб бўлган ўқувчилар 15 фан йўналиши бўйича ўз салоҳиятини синовдан ўтказди. Уларнинг 37 нафарига ғолиблик насиб этди. Олимпиадада, айниқса, Самарқанд, Наманган вилоятлари ва Тошкент шаҳри ўқувчилари яхши кўрсаткичларга эришди.\nШу муносабат билан 1-Тошкент педагогика коллежида бўлиб ўтган тадбирга таълим тизими мутасаддилари, ўқитувчилар, олимпиадада муваффақиятли қатнашган ўқувчилар ва уларнинг ота-оналари таклиф этилди.\nУнда Олий ва ўрта махсус таълим вазирининг би-ринчи ўринбосари, Ўрта махсус, касб-ҳунар таълими маркази директори У. Салимов ва бошқалар Президентимиз раҳнамолигида таълим тизимини тубдан ислоҳ қилиш, ўқитиш сифати ва мазмунини янги поғонага кўтариш, рақобатбардош ва малакали кадрлар тайёрлашнинг изчил механизми яратилганини алоҳида таъкидладилар.\nДавлатимиз раҳбари ташаббуси билан қабул қилинган “Таълим тўғрисида”ги Қонун, Кадрлар тайёрлаш миллий дастури ва соҳага дахлдор бошқа муҳим ҳужжатларга асосан, юртимизда замонавий билим масканлари барпо этилиб, уларнинг моддий-техника базаси мустаҳкамланмоқда. Ўқитишда илғор технологиялар кенг жорий этилиб, таълим-тарбия сифати ва самарадорлиги тобора ошиб бораётир. Давлат таълим стандартларини такомиллаштириш, ўқув дастурлари ва ўқув адабиётларини янгилаш ишлари ҳам давом эттирилаяпти.\nСоҳага қаратилаётган бундай улкан эътибор ва ғамхўрлик самарасини навқирон ҳамюртларимизнинг халқаро миқёсдаги фан олимпиадалари, интеллектуал беллашувлар ва кўрик-танловларда эришаётган салмоқли ютуқлари мисолида ҳам кўришимиз мумкин. Аниқ рақамларни келтирадиган бўлсак, мустақиллик йилларида халқаро фан олимпиадаларида Ўзбекистон жамоаси таркибида жами 261 нафар ўқувчи қатнашиб, улар 22 та олтин, 52 та кумуш, 94 та бронза медали ва юздан ортиқ дипломларни қўлга киритдилар.\nТадбирда шулар хусусида атрофлича сўз юритилиб, жорий йилги умумтаълим фанлар бўйича республика олимпиадаси ғолибларига совринлар топширилди.\nМазкур рукндаги бошқа мақолалар: « Электрон зиё маскани\tНоёб илмий тадқиқот лабораторияси ташкил этилди »


Давосиз дарднинг ўзи йўқ. Ёхуд табиий гиёҳлар билан қандай даволаниш мумкин? | Qalampir.uz\nДавосиз дарднинг ўзи йўқ. Ёхуд табиий гиёҳлар билан қандай даволаниш мумкин?\nБизнес\t28 Декабрь 2021 19:00 7589\nИнсон ўсимлик дунёси бойликларидан минг йиллар давомида турли касалликларни даволаш ва олдини олишда фойдаланган. Ҳали тиббиёт ривожланмаган замонларда ҳам одамлар касалликка чалинган ва табиат инъом этган доривор гиёҳлар билан даволанган. Х аср охири ХI аср бошларида яшаган Абу Али ибн Синонинг “Тиб қонунлари” китоби ҳам сўзимиз исботи. Бир сўз билан айтганда, аҳоли саломатлигини таъминлаш, тиббий-санитар ёрдам кўрсатиш, турли хил, айниқса сурункали касалликларни олдини олиш ва уларни даволашда сифат, хавфсизлик ва самарадорлик жиҳатидан халқ табобати муҳим ўрин тутади. Халқ табобати эса табиатда учрайдиган табиий гиёҳларсиз бўлмайди.\nТАБИАТ ҲАҚИҚИЙ ТАБИБДИР\nДоривор ўсимликлар таъсир қилувчи моддаларнинг таркибига қараб – алкалоидли, гликозидли, эфир мойли, витаминли каби бир неча турларга бўлинади. Ёки фармакологик кўрсаткичларига қараб – тинчлантирувчи, оғриқ қолдирувчи, ухлатувчи, юрак-томир тизимига таъсир қилувчи, марказий нерв системасини қўзғатувчи, қон босимини пасайтирувчи вазифаларни бажаради. Уларнинг организмга таъсири унинг таркибидаги кимёвий бирикмаларнинг миқдорига боғлиқ. Бу бирикмалар ўсимликнинг қисмларида турли миқдорда тўпланади.\nКўриниб турибдики, хасталикларнинг асосий даво манбаи бу табиат.\nТАБИИЙ ГИЁҲЛАРНИНГ АФЗАЛЛИГИ НИМАДА?\nТабиат заминимизда ўсадиган ҳар бир гиёҳни асрлар давомида сайқаллаб келади. Жонли мавжудот борки, касал бўлиши, қайсидир дардга чалиниши табиий ҳол.\nКасалликларни гиёҳлар ёрдамида даволаш ўзининг қадимий анъаналарига эга. Ҳозирги вақтда доривор ўсимликларнинг тури кўпайиб, халқ табобати шифобахш ўсимликлар билан бойиган. Кўпроқ анор, аччиқмия, бодом, доривор гулхайри, ёнғоқ, жағ-жағ, зубтурум, исириқ, итбурун, писта дарахти, сачратқи, шилдирбош, ширинмия, шувоқ, янтоқ, ялпиз, кийикўт, тоғрайҳон, қизилча, қоқиўт ва бошқалар тарқалган.\nТаъсир кучига келсак, оққурайдан песни даволашда, гулхайридан балғам кўчиришда, жағ-жағдан қон кетишини тўхтатишда, пистадан ичак касалликларини даволашда ишлатилади.\nТабиатда шундай гиёҳлар борки, бир эмас бир неча дардга даво бўла олади. Масалан, олий навли қора седана. Қора седана ўлимдан бошқа ҳар бир дардга даво эканлиги саҳиҳ ҳадисларда кўп келтирилган. Унинг иммунитетни мустаҳкамлаши, ўпка – бронх касалликларини олдини олиши, асаб ва юрак тизими фаолиятини тиклаши, овқат ҳазм қилиш тизимини ҳамда тана тери ҳолатини яхшилаши, сочларни ўстириши ва мустаҳкамлаши, қондаги холестерин миқдорини камайтириши олимлар томонидан исботланган.\nОлий навли қора седана асосан Миср ва Саудия Арабистонида ўсади. Бироқ 50 мингдан зиёд юртдошларимиз “ALHADAYA” бренди остида ишлаб чиқарилаётган олий навли қора седана капсуласидан ижобий натижа олаётганликлари ҳақида кўп ёзишади.\nШундай экан азизлар табиий воситалар билан ҳам натижаларга эришиш мумкин. Зеро ота-боболаримиз фақатгина табиий маҳсулотлардан фойдаланишган. Хулоса қилиб айтганда, саломатлик, соғлом турмуш тарзи, умуман олганда касалликлардан ҳоли яшаш ўз қўлимизда. Ўз соғлиғингизга бефарқ бўлманг!\n18 Январь 15:46 85565\n19 Январь 14:56 71125\n20 Январь 16:02 36513


Rost24 - Сенаторлар энди ўйлаб иш қилинишини маълум қилди\nСенаторлар энди ўйлаб иш қилинишини маълум қилди\nЖурналистлар саволига катта матбуот анжуманида бирорта сенатор аниқ ва лўнда жавоб қайтармади.\n17 декабрь куни Ахборот ва оммавий коммуникация агентлигида Олий Мажлис Сенатининг йигирма иккинчи ялпи мажлиси якуни бўйича бўлиб ўтган матбуот анжуманида сенаторлар журналистлар томонидан саволга тутилди.\nЯнги Ўзбекистон сиёсати ва ижтимоий ҳаётида туб ислоҳотлар бошланганига беш йилдан ошди. Сенаторлар эса асл вазифасини қандай эканини ҳали-ҳануз англаб етмаётган кўринади. 30 миллиондан ортиқ халқ маъсулияти бўйнида турган сенаторлар "назоратга оламиз", "тизимли равишда ўрганиб чиқамиз" деган доимий жавоблардан бошқасини айтиша олмаяпти.\nАжабланарлиси, Сенаторлар Тошкент шаҳар ҳокими, сенатор Ж.Ортиқхўжаевнинг ўзбошимчаликларини “эндиликда ўйлаб иш қилиниши назоратга олиниши”ни хотиржам жамоатчиликка маълум қилишди.\nОлий Мажлис сенаторлари, хусусан, Бахтиёр Сайфуллаев эса сенаторларнинг энди халқни ўйлаб иш қилишини маълум қилмоқда.\nЖурналистларнинг Тошкентдаги "Қўйлиқ" бозори масаласи, халқ мулки бўлган Ғафур Ғулом истироҳат боғининг инвесторга берилиши оқибатлари бўйича берилган саволларга бирон бир сенатор аниқ ва лўнда жавоб қила олмади. Энг ачинарлиси, аламлиси сенатор Бахтиёр Сайфуллаев эндиликда бу иш сенаторлар томонидан ўрганиб чиқилиб, Тошкент шаҳар ҳокимияти объектларни инвесторларга беришда ўйлаб иш қилиши назоратга олинишини билдирди.\nДемак, шу вақтгача ўйлаб иш қилинмаганми? Ўйламасдан қилинган ишлар ҳақини халқ тўлайдими?\nСенаторлар Тошкент шаҳри ҳокимиятининг ўйламасдан қилган қарорини нега аввалроқ муҳокама қилмаган.\nТег: сенатор Олий Мажлис Бахтиёр Сайфуллаев\nПрезидентликка номзоди куйилган, демакки, давлатни бошкаришга лаекати бор, деб тушунилган опа носвой билан пиво масаласини катта муаммо деб кутаргандан кейин... бошкалардан яна нимани кутиш мумкин?! Эшакни шамол учирса, эчкини осмонда кур, деган макол булармиди....Бор экан такдирда....шундай депутатлау сенаторлар билан ишлаш ва яшаш.


Қурултой: Давлат халқнинг газ ва чироқдан қарзини кечсинми?\n28 июн 2022, Тошкент вақти: 20:17\nЎтган ойда ташкил қилинган “Мажбурий ижро бюроси” электр ва газдан қарздорлардан пул ундириш пайтида “бировлар ишлатган газ ва чироқ ҳақини бошқалар“ зиммасига юклаш каби ҳолатлар юзасидан Ўзбекистон Бош прокуратураси текшириш ўтказгани маълум бўлди. Мажбурий ижро бюроси директори Ботир Қудратхўжаевнинг маҳаллий матбуотга билдиришича¸ энергоресурслар ҳисоб-китобларининг қонуний юритилиши устидан қатъий назорат ўрнатиш учун 423 нафар прокуратура ходими бириктирилган. Озодликнинг Қурултой эшиттириши қатнашчилари ҳам “текширувчиларни текшириш лозимлигини” айтишди. Уларга кўра¸ газ¸ чироқ ўлчаш жараëни шаффоф бўлиши лозим.\nЎзбекистонлик журналист Назокат Азим фикрига кўра¸ энергия ресурслари учун тўлов тизими мукаммал эмас:\n- Газ ва электр ўлчагичларини рақамлиларидан қўйиш керак. Булар шундай ўлчагич бўлсинки, газ ва свет назоратчиларида уни тўхтатиб қўйиш ёки орқага суриш имконияти бўлмасин. Яна у пул тугаши билан худди телефон алоқаси узилгандек ўчсин, свет ҳам, газ ҳам таъминоти шу хонадонга тўхтатилсин. Шунда назоратчилар чўнтакларига пул ишламайдилар, аҳоли эса югуриб бориб вақтида пул тўлайди. Бошқа илож йўқ. Газ ва электр энаргияси учун қарзлар назоратнинг шаффоф эмаслигидан ҳам келиб чиқмоқда¸ дейди журналист.\nҚўқонлик университет ўқитувчиси Жаҳонгир Эргашев айни фикрни давом эттирди.\n- Тўлов тартибларини ислоҳ қилиш керак. ўқитувчи ва шифокорларга газ ва электр тўловида имтиёз қайтариб берилиши керак, деб ўйлайман. бу сиёсат шундоқ ҳам энг ночор бўлиб қолган қатламни бир суяш бўлиб хизмат қилар эди. Шунингдек, газ ва электр таъминоти идоралари аҳолининг бўйнига қарз илиб қўйган. Бу қарз аввало пора бериб газ ва светдан фойдаланиб келган айрим кичик ва ўрта бизнеснинг қарзларини аҳолига сочиб юбориши ортидан анча кўпайиб кетган. Қарздорликнинг сабаблари яхши ўрганилса, айрим ҳолатлар юзага чиқади. шунда аҳоли қарзини тўлаши мумкин¸ дейди Эргашев.\nСобиқ давлат мулозими¸ таниқли тадбиркор Анвармирзо Ҳусаинов эса давлат халқнинг газ ва чироқдан қарзини кечиши лозим, деган фикрни илгари сурди.\nҚашқадарëлик фаол Рустам Очилов ҳам “Тўлашга имкони йук эҳтиёжманд оилаларнинг қарзидан кечса яхши бўларди”, деган фикр билдирди.\nЎз ҳажвияларида қарздорларни акс эттирган қизиқчи Шерқўзи Ғозиев эса қарзлар тўланиши керак, деган фикрда собит:\n- Халқ мақолларидан бирида «Емоқнинг қусмоғи бор» деб айтилган. Бундан маълумки, чироқнинг шуъласида мазза қилиб ўтирибсанми, демак ўз вақтида ҳаққини ҳам тўлаб қўйишни унутмаслик керак! Шунда одам хотиржам ўтиради. Елкада қанча қарз бўлса, яна кўпайиб бораверади. «Тома-тома йиғилиб, кўл бўлур, қатра-қатра йиғилиб мўл бўлур». Шунинг учун газми, чироқми ўз вақтида тўлаб қўйса, хотиржам ухлайди. Мен иккаласини ҳам бир йилга тўлаб қўйиб, бир йилгача мазза қилиб юраман¸ дейди суҳбатдош.\nЎзбекистон президенти Шавкат Мирзиёев тарафидан имзоланган "Электр энергияси ва табиий газ етказиб бериш ҳамда истеъмол қилиш соҳасида тўлов интизомини янада мустаҳкамлаш, шунингдек, ижро иши юритиш тизимини тубдан такомиллаштириш чора-тадбирлари тўғрисида"ги фармон ортидан Ўзбекистон Республикаси Бош прокуратураси ҳузурида Мажбурий ижро бюроси ташкил этилган эди.


2020 йилда дунёда ҳарбий харажатлар қанча бўлди? — Sof.uz\nЖАҲОН 117,732,172 93,395,810 2,611,470\n2020 йилда дунёда ҳарбий харажатлар қанча бўлди?\n26.01 10:46 218 Жаҳон\nОчиқ манбали мудофаа маълумотлари бўйича таҳлилчи “Janes” таҳлилчиларининг сўзларига кўра, 2020 йилда глобал мудофаа харажатлари 1,9 фоизга ўсган. Ўтган йили умумий харажатлар 1,93 триллион долларни ташкил этган бўлса, 2019 йилда улар 1,8 триллион доллар миқдорида эди. 2010 йилда харажатлар ўтган йилга нисбатан 180 миллиард долларга кам бўлган- дея хабар бермоқда Qalampir.uz\n2020 йилда харажатларнинг энг катта ўсиши Европа мамлакатларида кўринган – улар бир йил аввалги кўрсаткичдан 5,6 фоизга юқори. 2021 йилда харажатларнинг ўсиши бироз пасаяди, дейди таҳлилчилар. Бу йил мудофаа харажатларининг пасайиши SОВИД-19 пандемиясига боғлиқ бўлади, аммо пасайиш нефт каби товарларнинг экспортига боғлиқ бўлган минтақалар билан чекланиб қолади ва кучли ўсиш кузатиладиган минтақаларнинг кўпайиши билан қопланади.\nСтокголм Халқаро Тинчлик Тадқиқот Институтининг сўнгги маълумотларига кўра, дунёдаги 25 та энг йирик қурол ишлаб чиқарувчилар орасида Россия компанияларининг улуши 3,9 фоизни ташкил этган (2019 йилда). Худди шу йили Россия мудофаага энг кўп маблағ сарфлаган бешта мамлакат қаторига қайтган – Стокголм Тинчлик Тадқиқот Институти ҳисоботида айтилишича, Москва ҳарбий харажатларга 65,1 миллиард доллар сарфлаган. Кучли бешликни АҚШ, кейин Хитой, Ҳиндистон, Россия ва Саудия Арабистони бошқарган.


Эрдўғон БМТда Қримнинг Россияга қўшиб олинишини тан олмаслигини билдирди 23-09-2021, 08:00 | Zamin.uz\nТуркия Украинанинг ҳудудий яхлитлигини сақлаб қолиш тарафдори. Бу ҳақда республика президенти Ражаб Тоййиб Эрдўғон Бирлашган Миллатлар Ташкилоти (БМТ) Бош ассамблеясининг 76-сессиясидаги умумсиёсий мунозарада айтиб ўтди.\n«Биз Украинанинг ҳудудий яхлитлиги ва суверенитетини, шу жумладан, Қрим ҳудудини ҳимоя қилишга катта аҳамият берамиз, унинг аннексиясини тан олмаймиз», — деди Эрдўғон.\nАввалроқ Туркия Ташқи ишлар вазирлиги Қримда Давлат думасига ўтказилган сайловни тан олишдан бош тортганди. Сайлов натижалари Анқара учун қонуний кучга эга эмас, чунки у яриморолнинг Россияга қўшиб олинишини ноқонуний деб ҳисоблайди, деб эслатганди Туркия ТИВ.\nКремль Туркиянинг сайловни тан олмаслик қарорини номақбул деб атади, Россия Ташқи ишлар вазирлиги эса тегишли хулосалар чиқаришга ваъда берди. «Туркия Қрим Россия Федерациясининг суверен қисми эканини ҳам, биз ҳеч қачон бундай баёнотларни эътиборсиз қолдирмаслигимизни ҳам жуда яхши билади», — деган ТИВ расмий вакили Мария Захарова.\nМаълумот учун 2014 йил март ойида Қримда референдум бўлиб ўтган, унда яриморол аҳолисининг аксарияти Россияга қўшилишни қўллаб-қувватлаган. Украина ва бир қатор Ғарб давлатлари овоз бериш натижаларини тан олмади ва содир бўлган воқеаларни «аннексия» (босиб олиш) деб ҳисоблади. Россия президенти Владимир Путин яриморолга эгалик қилиш масаласи ёпилганини бир неча бор таъкидлаган.\nТуркия президенти маъмурияти вакилининг маълум қилишича, 29 сентябрь куни Ражаб Тоййиб Эрдўғон Россияга ташриф буюради. Ташрифга тайёргарлик ҳақидаги маълумотни Россия президенти матбуот котиби Дмитрий Песков ҳам тасдиқлади.\n«Президентимиз 2021 йил 29 сентябрда Россия (Сочи шаҳри)га бир кунлик ташриф билан кетиши кутилмоқда», — деди Эрдўғон маъмуриятининг вакили.\nПесков журналистларга музокараларнинг кун тартиби кенг кўламли бўлишини айтган. Президентлар, бошқа масалалар қаторида, икки томонлама муносабатлар, Суриядаги вазият ва «бошқа минтақавий низолар»ни муҳокама қилади.\nАввалроқ Туркиянинг исмини ошкор қилмаган расмий вакилига таяниб, Daily Sabah нашри 29 сентябрга белгиланган Сочидаги музокараларнинг асосий мавзуси президентлар 2020 йил март ойида имзолаган Идлибдаги сулҳ битимининг бузилиши ҳақида бўлади, деб ёзганди. 11 сентябрь куни Туркия расмийлари Идлиб зиддият зонасида уюштирилган ҳужум пайтида икки аскар ҳалок бўлгани ҳақида хабар берган\nАвгуст ойи охирида Эрдўғон Россияга бўлажак ташрифи чоғида Путин билан C-400 зенит-ракета комплексларининг иккинчи полкини сотиб олиш тафсилотларини муҳокама қилмоқчи эканини айтган. “Замин” янгиликларини “Одноклассники”да кузатиб боринг\nЯнгиликлар » Дунё » Эрдўғон БМТда Қримнинг Россияга қўшиб олинишини тан олмаслигини билдирди


АСОСИЙ / Компания ҳақида\n«Sanfa products» МЧЖ 2009 йилда ташкил қилинган бўлиб, у иссиқлик-товуш изоляцияси асосидаги линолеум маҳсулотини ишлаб чиқаришга ихтисослашган. «Sanfa products» МЧЖ Ўрта Осиёда линолеум ишлаб чиқариш бўйича ягона корхона ҳисобланади. Катта тажриба, билим ва маҳоратга эга бўлган ҳолда биз истеъмолчиларга барча зарур сертификатлар билан тасдиқланган сифатли маҳсулотни таклиф қиламиз.\n«Sanfa products» МЧЖ 2010 йилда фольгоизол ва изол каби рулонли гидроизоляцион том материалларини ишлаб чиқариш бўйича янги ишлаб чиқариш йўналишини очди. Фольгоизол ва изол гидроизоляция, изоляция ва товуш изоляцияси учун мўлжалланган универсал маҳсулот ҳисобланади. У битумли елимшак битум асосга тўлдирувчиларни суртиш йўли билан тайёрланади, асоси шишатола ва тўқилмаган материалдан иборат. Устки ҳимоя қатлами – Алюминий фольга ёки Полиэтилен плёнка.\n2011 йилда ишлаб чиқариладиган линолеум асосининг остига ишлатиладиган эни 3,2 м гача бўлган маҳаллий полиэфир толадан тўқилмаган материал ишлаб чиқариши ўзлаштирилди (маҳаллийлаштирилди). Бу бизга қуйидаги имкониятларни берди:\nШу пайтгача Ўзбекистонда мавжуд бўлмаган янги ишлаб чиқаришни ўзлаштириш;\nИмпорт ўрнини босувчи материални ишлаб чиқариш;\nТежалган маблағларни ишлаб чиқаришни модернизация қилишга ва маҳсулотнинг янги турларини ўзлаштиришга йўналтириш;\nҚозоғистон ва Марказий Осиёнинг бошқа мамлакатларига экспортни йўлга қўйиш;\nГЕОТЕКСТИЛЬ каби материал ишлаб чиқаришини ўзлаштиришhttp://www.geotextil.uz/\n2012 йилда пол устига тўшаладиган асос остисиз ПВХ линолеумини экструзион усулда ишлаб чиқариш ўзлаштирилди. Ушбу материал эскиришга чидамлилик, мустаҳкамлик ва эластиклик бўйича юқори кўрсаткичларга эга. Материалларимизнинг бошқалардан ажралиб турувчи томони шундаки,уни кўпчилик юрадиган жамоат жойларида қўллаш мумкин. Биз ишлаб чиқарадиган асос остисиз ПВХ линолеуми сув ва ювувчи моддаларнинг таъсирига чидамли бўлиб, тажовузкор ва бошқа кимёвий реагентлар мавжуд бўлган алоҳида шароитларга эга хоналарда қўлланиши мумкин. Ўзбекистон бозорида бундай турдаги маҳаллий пол қопламасининг пайдо бўлиши ЎзР ўқув юртларидаги кимё, физика лаборатория кабинетларини тўшаш имкониятини тақдим этди. Айтиш жоизки, «SanfaProducts» МЧЖ компаниясининг полга тўшаладиган асос остисиз линолеумининг қиймати худди шундай импорт материалларга қараганда 35-40% га арзон.\n2013 йилда геотекстиль ишлаб чиқариш бўйича ускуналарнинг модернизацияси амалга оширилди, бу ишлаб чиқариладиган кенгликни 4,2 м гача ошириш имконини берди. Ўзимизнинг тўқилмаган материални ишлаб чиқариш эса полга тўшаладиган линолеум кўрсаткичларини бир неча бараварга яхшилади.\n2014-2015 йилларда эни 4,2 м бўлган ПВХ линолеумни ишлаб чиқариш бўйича янги ишлаб чиқариш линиясини етказиб бериш тўғрисида хорижий етказиб берувчилар билан келишувга эришилди. Ушбу кенглик жуда долзарб бўлиб, истеъмолчилар томонидан катта талабга эга эканини қайд этиш лозим.\n2015 йилнинг иккинчи чорагида қўшимча замонавий ошловчи ускуналарнинг шеф-монтажи амалга оширилди. Бу ПВХ линолеумни шишахолстни қўллаган ҳолда ишлаб чиқариш имконини берди.\nИлғор технологиялар ва янгиликларнинг жорий этилиши, шубҳасиз, маҳсулот сифатини яхшилайди ҳамда нафақат маҳаллий бозорда, балки ташқи бозорда ҳам LG, Tarcket каби машҳур ишлаб чиқарувчилар билан рақобат қила оладиган замонавий сифатли экспортга мўлжалланган маҳсулотни ишлаб чиқариш имконини беради.\nКомпаниямиз сотиш бозорларини кенгайтирган ҳолда Ўрта Осиё бозорларини ўзлаштиришга улгурди, бунда маҳсулотимизнинг сифати нафақат Ўзбекистон Республикаси бозорларида, балки Озарбайжон, Қозоғистон, Қирғизистон ва Туркманистон бозорларида ҳам ўзини кўрсата олгани муҳим роль ўйнади. Молиявий ўсиш, ишлаб чиқариш салоҳияти ва ўз ишининг усталари томонидан бажариладиган батартиб йўлга қўйилган фаолият бизни йирик компаниялар линолеум ва изоляцион материаллар етказиб берувчиси сифатида танлаши учун асос ҳисобланади.\nБиз доим ёнингиздамиз!


Булбулдайин сайраб чиққан дўмбирам – Сурхон тонги\nБош саҳифа / Маданият / Булбулдайин сайраб чиққан дўмбирам\nАпрел 9, 2019\tМаданият Изоҳ қолдириш 609 Кўрилди\nБулбулдайин сайраб чиққан дўмбирам…\nБахшининг азалий ҳамроҳи, юрагини элга очган, куйланган терма-достонлардан дилдаги бор ғуборлар ариган — нари қочган, булбулдай тилининг калити бўлган дўмбира мудом эътирофда. Шу термани куйлаб турган Зулхумор бахшининг ҳам элга танилишида олтин дўмбиранинг катта улуши, ҳиссаси бор.\nЗулхумор бахши Шерназарова сурхондарёлик аёл бахшилардан биринчилардан бўлиб катта сахнага чиққан бахшилардан бири. ҳозирги Шўрчи туманида ҳудуди бўлган Какан қишлоғида туғилган. Ҳаёт тақозоси билан уларнинг оиласи Қумқўрғон туманининг Хандал қишлоғига кўчиб боришади. Отаси Жума Шерназаров чўпон таёғини тутиб, бир умр сурув ортидан юрди.\nҲув, ўша чўпон сурувларининг ортидан таёқ ушлаб юрган фарзандларнинг иккиси — Омон ва Зулхумор юраги тошган бахшилардан бўлишди. Омон бахши чечанликда, соз чалишда ва ижрода ўз номига эга бўлди-ю, отасидаги камтаринлик унда бўлди. Зулхумор андишанинг зўридан бахшичиликка бўлган ҳавасини фақат Омон акасига айтди, бошқалардан сир тутди. Сирдош ака-сингил дарди бир бўлди, бахши куйлаган даврада юраги ёнди, уларни ҳамма ерда излаб юрди. Чўпоннинг уйида Ҳазратқул бахши, Туркманистондан Ҳожимурод бахши кўп меҳмон бўлди. Кунларнинг бирида оиланинг яқин қариндоши, қашқадарёлик машҳур Қодир бахши Раҳимов меҳмон бўлди. Ўшанда рутубатли қиш кунлари эди. Жума чўпон меҳмоннинг ҳурматига қўй сўйиб, элни уйига чорлади. Ҳамма афсонавий бахши ижросида достон эшитиш истагида ўша лаҳзаларни кутиб турарди.\n— Шу кунни ҳозиргидек хотирлайман, ўшанда 12 ёшда эдим, — дейди Зулхумор бахши. — Қодир бахши бир илоҳий одам эди. Беш ёшли бола билан ҳам, нуроний чоллар билан ҳам бирдек мулозамат билан салом-алик қиларди. Ўзини юқори олмас эди. Қишлоғимизнинг ёшу қариси жам бўлишди. Оқсоқоллар кечки ибодатларини якунлаб, давра олдилар. Қодир бахши Алпомишни шу оқшом сел бўлиб куйлади, одамлар юрагидан йиғладилар. Дунёнинг равишини англаган ёши улуғлар достон айтиб бўлингунича юраги чидаш бермай, даврани тарк этган экан, кейин билсам. Бахшининг тинг ловчиси бўлиб фақат болалар, ўспиринлар қолишди. Бахши достонни бир айтишда 10 соатлар давомида тўхтамасдан айтди. Тонг яқин келди, саҳарда онам печга ўтин қалади, қиз бола бўлганимдан ташқарига чиқолмаганман, Алпомишни онам ёққан шу печ ёнида ўтириб, бедор тинглаб чиқдим. Орадан 10-15 кунлар ўтиб, достоннинг тўхтаган жойидан келиб, айтиб, бериб кетдилар. Достон шу тариқа хотирамга муҳрланди. Бахшининг нолалари инсон қалбини сеҳрлаши мумкинлигини шунда сезганман. Шу сабаб бахшичиликка катта ҳавасим уйғонганини ҳаммадан сир тутдим. Омон акам эндигина дўмбира олиб, терма-достонларни ўрганаётгани учун келажакда бахши бўлиш истагим борлигини акамга айтдим. Мени тушунган бўлиб, билганларини менга ҳам ўргатарди. Менинг келинлик сандиғимга гўё олтин дўмбира совға қилган эди. Яна магнит лентасига ёзилган Қодир бахши Раҳимов ижросидаги достонларни ҳам менга тортиқ қилди. Янги тушган келинман, қайнота-қайнонам меҳмон бўлиб чиқар кунни интизорлик билан кутадиган бўлдим. Уйда ўзим қолганимда, дўмбира солинган сандиқ устидаги юкларни тезда дўмбирани қўлга олиб, хуморимдан чиққунича чалиб, терма-ю достонлардан парча айтиб, юрагимни бўшатиб олардим. Қайнота-қайнонам келар маҳалгача уй юмушларини ҳам дўндириб, уларнинг хизматига шай турардим. Дўмбира чертишимдан хабар топган қишлоғимизнинг жажжи болалари келин кўрдига келиб, терма эшитиб кетаверишди. Шу зайл бу сирни узоқ сақлаб бўлмади чоғи, уйимизга меҳмон бўлиб келган Хушбоқ бахши Мардонақулов, Абдуназар бахши Поёновлар даврасига ёш келиннинг таклиф этилиши билан сир очилди. Қайнотам келиним ҳам соз чертади, қизиқиши бор деб эшитаман, бир эшитиб кўрсаларинг, деб таклиф билдирди. Келинлик чиллам чиқмаган, катта рўмолни бошимдан олмаган эдим. Не бир истиҳолалар билан Хушбоқ бахши узатган дўмбирани қўлимга олиб, Алпомишни айтиб берганман. Катта бахшилар эшитиб бўлгач, мени шогирдликка оладиган бўлишди.\nДарҳақиқат, Зулхумор Шерназарова вилоятимизда аёллардан чиққан биринчи бахши. У Гўрўғли туркумидаги “Алпомиш”, “Хондалли”, “Гўрўғли”, “Олланазар Олчинбек”, “Нурали”, “Равшанхон” каби достонларни ва 400 га яқин термаларни маҳорат билан куйлаб келмоқда. Вилоятимизда ўтказиладиган танловларда, тадбирларда фаол иштирок этиб, эл ҳурматига сазовор бўлаяпти. Мамлакатимизда биринчи бор Термиз шаҳрида ўтказилаётган Халқаро бахшичилик санъати фестивалига қизғин тайёргарлик кўраётган Зулхумор бахшига омад тилаб қоламиз.\nОлдинги Муаммолар ҳал этилади\nКейинги Достончилик мактабларининг фарқи нима?\nМуддатли ҳарбий хизматни ўтаётганлар яхши билишади яқинлар қадрини. Ватан олдидаги хизматни ўташ мақсадида қилинган узоқ …


Тошкентга махсус туристик поезд кириб келди\nТошкентга махсус туристик поезд ...\nЖорий йилнинг 18 сентябрь куни эрта тонгда “Келес” темир йўл чегара-божхона постига кириб келган мана бу йўловчи поезд шу турдаги одатий поездлардан фарқ қилади. Чунки, у йирик немис сайёҳлик компанияларидан бири томонидан уюштирилаётган махсус туристик поезд ҳисобланади.\nОдатда пойтахтимизга четдан кириб келадиган халқаро рейслардаги поездлардаги йўловчилар марказий вокзалга келишдан аввал “Келес” чегара-божхона постида божхона назорати ва расмийлаштирувидан ўтказилади.\nХорижий сайёҳларни олиб келаётган поездни божхона назоратидан ўтказиш олдидан пост раҳбарияти божхона ходимларига кунлик йўриқномаларни ўташди. Шундан сўнг ходимлар ўзларига бириктирилган вагонларда божхона кўригини амалга оширишни бошлашди.\nТаъкидлаш жоизки, бу жараёнда божхона ходимларининг зиммасидаги масъулият катта. Зеро, Ўзбекистонга кириб келаётган хорижий меҳмонлар энг аввало божхона ходимлари билан мулоқотга киришишади, уларнинг юртимиз ҳақидаги дастлабки таассуротлари айни шу мулоқотдан шакллана бошлайди.\nСайёҳлар билан хорижий тилларда эмин-эркин мулоқот қилаётган божхона ходимлари уларни мамлакатимиз божхона қоидалари билан яқиндан таништиришди.\nПоездда хорижий сайёҳлар учун яратилган шарт-шароитлар, вагонларнинг ўзига хос дизайни ва жиҳозланиши киши эътиборини ўзига тортади.\nПоезддаги 110 нафарга яқин сайёҳларнинг асосий қисмини Европа, хусусан Германиядан ташриф буюрган туристлар ташкил қилади. Улар йўналишларга бўлинган ҳолда 28 сентябрга қадар Ўзбекистоннинг Самарқанд, Бухоро, Хива, Қўқон, Шаҳрисабз ва бошқа бир қатор тарихий шаҳарларида бўлишади.\nХўш, бу сайёҳлар нега айнан Ўзбекистонни танлашди?\n- Мен Ўзбекистон ҳақида эшитган эдим, айниқса Самарқанд, Бухоро ва Хива шаҳарларини довруғи бутун оламга ёйилган. Мен Германияданман, юртингиз ростдан ажойиботларга тўла, ҳаммаси аъло даражада, айниқса биз Германия фуқаролари учун 2018 йил январ ойидан 30 кунлик визасиз режимни Ўзбекистонда жорий этилиши янада қулайлик яратди. - дейди биз билан суҳбатда сайёҳлардан бири Хильдегард Дрехслер хоним.\n“Ўзтемирйўлйўловчи” акциядорлик жамиятининг маъулм қилишича, октябрь ойининг якунига қадар худди шу каби яна 2 та махсус туристик поезднинг келишига тараддуд кўрилмоқда.


Одил Икром. Шеър тақдири & Шеърлар | behzodfazliddin.uz\nУслуб – қон. Ўз услубига эга шоир яратган Шеър – томирида «донор»нинг эмас, падар қони кезган зурёдга ўхшайди… Бир-бирига «анор доналаридай» ўхшаб кетадиган аксарият замонавий ижодкорларнинг асарларидан дабдабали исму шарифи олиб ташланса, унинг муаллифини ҳеч ким айтиб беролмайди. Мумтоз адабиётда махсус сабоқшунослик фанининг мавжудлиги – бежиз эмас. Ўрхун Памуқ айтгандай, «ўрмондаги дарахтлардан бирини шундай тасвирлагинки, ўрмон ёнидан ўтиб кетаётган йўловчи юз минглаб дарахтлар орасидан ўша сен тасвирлаган дарахтни адашмай топа олсин…»\nЎтмишда ўз услубига эга бўлмаган ўртамиёна, бироқ, сермаҳсул бир шоир ўтган экан. У туну кун тинмай ёзган шеърларини бир китоб ҳолига келтиришга келтирибди-ю, одамларга қандай қилиб ўқитиш ва шу баҳонада машҳур бўлиш йўлини тополмай анчагача боши қотибди. (У даврда босмахона бўлмаган). Ўйлаб-ўйлаб, охири устозининг ҳузурига келибди ва ундан маслаҳат сўрабди.\nКейинги пайтларда модерн, яъни, замонавий шеърият хусусида баҳсу мунозараларнинг пайдо бўлиши – қувонарли. Оригиналликка интилишнинг ёмон томони йўқ. Аммо, ижодкор «оригиналликдан ўзини сал тиймаса, бора-бора унинг ижоди маскарадга айланади»(Коко Шанель). Иқтидорсизлигини модерн ниқобига чирмаб олганларнинг хархашаси – замонавийликнинг, фақат, зоҳирий кўринишини, шаклу шамойилини «чапдастлик» билан ўзлаштириш, яъни, маданий масхарабозликдан бошқа нарса эмас. Тоғ гиёҳларини тувакда ўстириб, парвариш қилиб, қанчалик маданийлаштирмайлик, улар учун беминнат Ватан саҳро бағри, тоғ чўққиси бўлиб қолаверади…\nШеъриятда «ақл ва тоқат қушлари»ни(Навоий) ҳуркитадиган шовқин-суронлар самимият кушандаларидир. Шеър заҳматига бўйни ёр бермаган, «бало истамоқда машаққат бор»лигини (Бобо Саммосий) ҳис этгиси келмаётган ёнимдагиларнинг Сўз ва Туйғуга санъаткорона муносабат бўлиши мумкин эмас деган ақидага канадай ёпишиб олганлиги ачинарли ва хавфлидир. Ваҳоланки, ақл ва юрак баҳсида фикр ва туйғулар мувозанатининг бузилмаслиги – шоирдан, фақат, тутқаноқ ҳолатини эмас, шеърга санъаткорона, сўзга заргарона, ҳушёр муносабатни талаб қилади, яъни, шеър – ақл жунуни эмас, жунун ақлидир. Шоирнинг жиннидан фарқи ҳам, «ақл йўлидаги девоналик»(Ҳижозий) ҳам, эҳтимол, шудир.\nУшбу китобга форс-тожик шеъриятидан қилинган таржималардан намуналар ҳам киритилди. Бир миллатнинг икки вакили бир-бирининг тилини тушуниши амри маҳол муҳитда таржима ҳақида гапириш эриш туюлса-да, мутаржимлик хусусидаги айрим фикрларимни тақдим этишни лозим топдим. Йўл-йўлакай кузатишлар жараёнида жумҳуриятимиз миқёсида айрим таржимонлар томонидан тожик шоирларининг ўзбек тилига ўгирилган ва нашр этилаётган таржималари, чиройли қилиб айтганда – расво. Ўлганнинг устига тепган, деганларидек, айрим таржимонлар фаолиятида асл нусхадаги тушунмаган ёки тушунишга нафаси етмаган мисра ё байтларни, мендан кетгунча қабилида, тушириб қолдириш ҳоллари учрамоқда… Бир асарни юзлаб киши таржима қилиши мумкин. Фақат, таржимон таъмагир бўлмаса, бу эзгу юмушлар яхши натижа беради. Акс ҳолда, бу – жиноят, халқни алдаш, ошкора қотилликдир. Fоят нозик ва оғир юмушни зиммасига олган таржимон, энг аввал, ўз тилини яхши билиши шарт. Ҳали ҳассос, ўлса ўлиги мену сиздан ортиқ таржимонлар етишиб чиқишига ишонганим, бўлажак таржимонлар биз йўл қўйган хатоларни такрорламаслигига умид қилганим учун бу гапларни айтаяпман…\nОдил Икром шеърларидан\nҚўлим очилмайди, ўлгунимча то\nСендан яширганим – ўша бир нарса.\nМенинг бандалигим бўлгунча бажо,\nБилмайсан, бу хаёл Искандарнинг ҳам\nҚўлидан келмаган орзуси, ўйи.\nҚўлимдан келади, ахир, азизам,\nҚўлим очилганда – сочларинг бўйи.\nЙўлим очилмайди, ўлгунимча то\nЙўлимга сиғмаган битта қилдайсан.\nФолбинлар – ёлғончи, таъбирлар – хато,\nБилмайсан, бир куни тумонат одам\nОртимдан эргашар шошиб-шошмасдан.\nЙўлни мен бошлайман, ахир, азизам,\nЙўлни мен бошлайман қадам босмасдан.\nКўзим очилмайди, бошқа одам у –\nКўзин катта-катта очиб жилмайган.\nМен сендан бир дунё яширдим мангу,\nБилмайсан, сен – дунё кўрмаган одам,\nУ – ғамгин юракнинг ёстиқдошлари.\nКўзимда яшайди, ахир, азизам,\nКўзимда – кўзингнинг ёшлари…\nТун бўйи сиқтаган соғинчларим оч,\nКўкрагимга ботган кимнинг излари?\nНечун бунча совуқ лаънати қувонч,\nНечун бунча гўзал ғамнинг кўзлари?\nБир тоза юракда келар яшагим,\nҚанча юракларга келтирдим малол.\nНечун ўзим билан ўзим яшадим,\nНечун ўзимдан ҳам ўлигим ҳалол?\nЮрагим талпинар, соғинч роҳида\nКўкрагимни босиб ўтди кунларим.\nЮраклар қонидан, юрак қонидан\nНечун кўнгил тўлар,\nНечун тун – ярим?..\nЎйласам юракни ваҳима босар,\nЎйлар жуда оғир, жуда ҳам оғир.\nКетсам, қисматимга қаро қор ёғар,\nҚолсам, юрагимга ёғмоқда ёмғир.\nНа тўхтар, на йўлга бошлайди тана,\nРуҳим ҳам негадир на шод, на ғамгин.\nҚолсам, уволингга қоламан яна,\nКетсам, саволингда қоламан тағин.\nНечун олқаганча оҳ-зорларингни,\nМаломат ёғилар билмасдан тиним?\nНечун мен суяман озорларингни,\nНечун мен суяман, суймайди жиним?..\nМени тушунмади бу ерда ҳеч ким,\nМен ҳам англамадим ҳеч кимни, аммо,\nҚолсам, нечун шайтон ҳиринглайди жим,\nКетай десам, нечун йўл бермас Худо?..\nОдил ИКРОМ – 1960 йил 20 январда Тожикистоннинг Исфара тумани Кўлкент қишлоғида туғилган. «Уфқ дарахти» (1991), «Таҳажжуд» (2007), «Узлат» (2012), «Таҳаммул» (2012) каби шеърий китоблари нашр этилган. Муҳаммад Иқбол, Нақибхон Тўғрал, Фуруғ Фаррухзод, Нодир Нодирпур, Лойиқ, Фарзона, Сайидали Маъмур, Аҳмаджон Раҳматзод, Озарахш шеърларини, Заҳирий Самарқандийнинг «Хотинлар макри», Муҳаммад Субҳоннинг «Қора чироқ» насрий асарлари, Жалолиддин Румийнинг «Маънавий маснавий»и, Мирзо Абдулқодир Бедилнинг маснавийларини ўзбек тилига таржима қилган.\nСайт муаллифидан: Бугун қўшни мамлакатлардаги ўзбек ижодкорлари ҳақида асосан интернет орқали биламиз. Тожикистонда яшаб-ижод этаётган шоир, таржимон Одил Икромни фейсбук, янаям аниқроғи, тармоқдаги сўзсуярлар ёрдамида танигандим. Бундан уч йиллар аввал (2014) у кишининг туғилган куни баҳона мана буларни ёзиб қўйгандим: Одил ака, Сизни менга фейсбукдошлар танитди-ю, аслида сўзларингизнинг ўзлари шахсиятингиз ҳақида хабар берган бўлдилар. Ҳозир ёзганларингиз ҳақида гапирмоқчи эмасман. Бундан ташқари, ҳали ижодингизни етарли даражада биламан, деб айта олмайман. Энг асосийси, менга сизнинг ортиқча қичқириқлардан холи, сокин, аммо ичи туғёнли сатрларингиз, улуғлар ижодий меросидан баҳрамандлик туйиб, бу насибадорлик завқини сўз муҳиблари билан баҳам кўраётганингиз, таржима ва бошқа амалий ишлар билан шеър маърифати, ҳикматга эш сўз қудрати ҳақида чиройли таассуротлар уйғотаётганингиз маъқул тушади. Бугун Адабиётни ибодат даражасига олиб чиқадиган эътиқоди бутун ижодкорлар жуда зарур. Кузатишимча, Сиз мана шу нурли йўлда собит қадамга ўхшайсиз…\nСуҳбат ва қайдларингиз орқали ўзбек адабиёти учун нақадар жонкуярлик қилаётганингиз, ёш ижодкорларга ҳамиша эътибор қаратиб келаётганингизни ўқиб-кузатиб турибмиз. Ҳар не яхши хабар-битик бор, албатта, “лайк” босишни канда қилмайсиз. Буни ўзингиз айтган интернетга уқувсизликдан кўра дўстлар, айниқса, ёшларга хайрихоҳлик, кенглик деб тушунишга ижозат берасиз. Шундай пайтлари одам сал кенгроқ бўлгани ҳам яхши экан, деб ўйлаб қоламан. Аммо яна бир қарасам, у қадар “кенг”га ҳам ўхшамайсиз: ёлғон, юзсиклик, лағвга ўчлик ва бошқа иллатларга жуда “тор”лигингиз – тиш-тирноғингиз билан қарши турганингиз сўзларингиздан ҳам билинади. Назаримда, шоирлик шунчаки санъат, сўз ўйини ёки эркатойлик эмас, аввало, ростгўйлик, Ҳақ олдида жавобгарлик, бутун жабрдийда инсониятга ҳамдардлик эканини амалда кўрсатишга баҳоли қудрат ҳаракат қиляпсиз. Адабий-маданий алоқалар борган сари сусайиб кетаётган, катта-катта ижодкорлар ҳам сўз амал эканини унутиб қўяётган бир пайтда Сиздай кишиларнинг бундай тутуми кўнгилни кўтаради. “Маънавий маснавий” таржимасини бошлаб, катта ишга қўл урибсиз. Ўзингиз бу ҳақда камтарлик билан “Румийни англаш ибтидосидаман”, дейсиз. Улуғ мутафаккир дунёсига сафарингиз хайрли, бошқаларга ҳам юқумли бўлсин.\nБуларни шошилинчда ёздим. Узуқ-юлуқроқлиги шундан. Туғилган кунингиз баҳона Сизга яхши тилаклар билдирмоқчийдим, аммо бир оз чалғиб кетдим, шекилли…\nУмрингиз, ижодингиз файзу барокотга тўлиқ бўлсин. Сиз сув ичаётган дарёларни бутун умрингизга татирли қилсин. Бундан кейин ҳам ўзингиз айтган лаънати қувонч йўриғига мослашманг, гўзал инсоний дардларга ғарқ бўлиб яшанг. Икки дунёда кам бўлманг!\nЎқишлар сони: 1 014\nНаписал: Sayt muallifi // Жамият ва маънавият, Жараён, Ижод ва эътиқод, Иқтибос, Моҳият // Апрель 6, 2017\n← “Ҳақ йўли албатта бир ўтилғуси…”: Рауф Парфи билан Аъзам Ўктам суҳбати Абдулла Қодирий: «Ухлаганларни, агар Қодир эсак, уйғотамиз…» →\n-30+: Ўттиз йил нари-берисида - 4 832 марта ўқилган\nМуаллиф ҳақида - 3 027 марта ўқилган


Ҳар лаҳза ва ҳар замоннинг манзараси бошқа ва ажойибдур « Ўзбекистон Халқ Ҳаракати\nҲар лаҳза ва ҳар замоннинг манзараси бошқа ва ажойибдур\n27 September 2016 - 7:00\nБокудан ёинки Туркистоннинг ҳар бир шаҳридан тўғри «Минерални вода»1 маъдан сувлари мухаттасиға ёинки маъдан сувини энг охиргиси Кисловодскиғача, белат берилур. Минерални водадан Кисловодскиғача 61 чақирим бўлуб, Эсинтуки ва Петигўрскидаги маъдан сувлари шул ародадур.\nМасалан, Минерални водадан биринчи мухатта Бештоғ, андан Петигорски шаҳри, андан Эсинтуки шаҳри, андан Кисловодски шаҳриға борилур. Бештоғдан Темурсуйи (Жализнувудски) шаҳри 7 чақирим бўлуб, бошқа бир бутоқ ила кетиладур.\nМавсум замонида бу шаҳарларнинг ҳар биридан 1,2 ва 3 синфлик қаторлар ҳар ярим соатда ҳар тарафға юриб турарлар. Бу шаҳарлар орасидаги темур йўллар тамоман икки хатлиқдур. Мазкур шаҳарлар кичик бўлса–да, ниҳоятда катта ва олий вагзаллар бино қилинибдур. Биз Минерални водадан тўғри Нарзан суйи Кисловодски маъданиға кетдук. Икки тараф ям-яшил, вагўнимиз соядор ва ери кўрунмас ёввойи беша* орасидан кетар.\nБештоғнинг катта тоғ тепалари доимо бошиға оқ абрдан салла ва чодир* ўраган. Бу тоғларнинг тепасидан охириғача тамоман ўрмон (беша) қоплаган ва булутнинг акси–ла ажойиб ва кўргон ила манзарасидан тўйёлмайдўргон бир шакли назарфириб* ташкил этар.\nТоғ этакларидаги қишлоқларни бутун қудратнинг ажойиб, ранго–ранг гул ва чаманлари табиий зийнат берилган. Шаҳарлари бўлса, фавқулодда чаҳорбоғ ва сунъий гулистонлар ила ўхшатилиб, дилрабо ва манзарфириб хосият пайдо этгандур. Бул масофат тамоман ўрмон, чаманзор, гулистон ва ҳар ерда ажойиб кўшку иморатлар бино этилгандур.\nБаъзан икки тараф буюк тоғ, баъзан бир тараф туби йўқ зов, баъзан мусаттаҳ*. Ва бир замон кўрарсан, оризали*, хулоса, ҳар лаҳза ва ҳар замоннинг манзараси бошқа ва ажойибдур.\nВожиби таоло ҳазратларининг қудрати комиласи ҳузурида инсон сари фарр* ва бурдаи убудият* бўлур.\n3-июн. Кисловодскиға етдук. Бу шаҳар, тахминан, 20—30 минг халқликдур. Тўр–беш ошиёналик меҳмонхона ва ҳар бири биздаги «қулуб» ёинки мадрасалардан катта бир неча мусулмон ҳаммомлари, ости ҳаммом, усти мағозин, онинг усти меҳмонхоналар ва буларға чиқмоқ учун «осонсур»2 мошиналари бино қилинибдур. Темур йўл идораси, 50—60 зина ила чиқилатургон катта ва мусаттаҳ бир тепа устида бир неча таноб ерлик бир чаҳорбоғ ила энг катта бир неча табақалик бир иморат ясабдурким, кечау кундуз мусиқи, рақс ва таом мавжуддур.\nБу чаҳорбоғдан бир неча юз зина ила баланд тепалар устиға чиқилур. Ал–он биз Кисловодскининг энг баланд тепаси устида ва денгиз юзасидан 3000 фут юқорида! Бул тепадан ҳар тарафдаги ажойиб манзаралару шаҳарнинг ҳар тарафға сочилган қитъаларини тамошо қилмоқдамиз. Мундан бошқа яна бир катта чаҳорбоғ борким, ичинда энг катта «Голирия», юз–икки юз олчин узунликдаги равоқ ва қулублар мавжуд бўлуб, маъдан суйидан мил* ила келтуруб, шишадан мусаддас* ҳавзлар бино этиб, устида рус қизларини қўюбдурларким, ҳар кимға лоянқатъ* мажоний* сув берарлар. (Боғга кирган киши 20 тийин пул берур.) Дигар тарафда бир неча ерда мусиқилар, фавворалар, ҳар ерда гулистон ва сунъий гулхона, жавоҳирфурушлик, мева ва таомфурушликлардур.\nЧаҳорбоғ ичинда минглар ила халқ учун чой ва таом сарф этмоқға очиқ ҳаво ва ҳам бир неча табақалик кўшкларда жой тайёр қилингандур. Чаҳорбоғ хорижида яна маъдан суйидан келтурулган худойи миллар бордур. Маъданнинг сунъий ҳаммомлариға ҳар бир кирмоқ учун 75 тийин олинур. Ҳар бир киши учун. Эркак ва аёл учун бошқа–бошқа уй ва ҳам «ванна»лар бордур. Касал кишилар учун маъдан суйининг ҳарорати ва қанча турушликни табиблар (дўхтурлар) тайинлаб хат берарлар. Мен икки дафъа кирдим, 20 дақиқадан… Туруш ер ҳар кун ярим сўмдан 15 сўмғача мавжуд бўлур. Таомға ҳар кун бир сўмдан ўн сўмғача сарф бўлур (маскаротсиз*)…\n4 июнда Эсинтуки шаҳариға келдим. Шаҳар вагзалға муттасилдур. Ашёмни вагзалға қўюб, шаҳарни кездим. Эсинтуки маъдан суйи чашмасининг атрофида узунлиги. 2 чақиримдан зиёда пасту баланд катта бир чаҳорбоғ бино қилинибдурким, ичида Кисловодскидагидек бир неча ҳаммом ва қулуб ва ҳар ерда кўшк ва қуббалар ва шишадан ҳавзлар, ажойиб гулистон ва толорлар ва мусиқахоналар бино қилиниб, ичи сайёҳлар ила тўп–тўладур.\nМунда турмасдан Петигўрски шаҳриға келдим. Бу шаҳар каттароқ ва эликтрик трамвайлар ишлайдур. Мунда ҳам неча чаҳорбоғлар ва юзлар ила олчин узунлигида рангоранг шишадан бино қилинган катта кўшклар ва маъдан ҳаммомлари ва бу шаҳар уфқини манзараи ажибаси ила музайян қилган забаржад ранглик тоғлар бордур. Бу шаҳар чаҳорбоғларини юриб, кўча манзараларини ароба ва трамвай ила кезиб, кечроқ Железноводск (Темирсуйи) шаҳриға азимат этдим.\nТемирсуйи шаҳрининг манзараси ҳар биридан ажиброқдур. Шаҳар тор бир водийнинг икки тарафида бино бўлиниб, ҳар тарафидаги забаржадлик тоғлар осмонға юксалур. Мунда энг дилрабо табиий бир чаҳорбоғ ичида ажойиб манзаралик рангоранг гулистон ва алар орасида юз олчинлар ила узилғон шишалик кўшклар ва анинг ичида китобхона, шатранжхона ҳам рақс ва мусиқи учун ажаб бинолар, таомхона, чойхона ва майхоналар бино қилинубдур. Чаҳорбоғ бир неча чақиримлар ила узайиб ва анинг бир тарафи 1722 сажинлик баланд бир тоғга марбут* бўлиб, бу тоғга бир морпеч* йўл ила чиқилур. Бу тоғдан мил ила Темирсу маъданидан сув келтирилубдурким, темур қубурдан шиддатлик буратда отилиб оқмоқда ва қўлни куйдуратурғон даражада иссиғдур. Муни совитиб, шишалик бир ҳавзда сақлаб, миллар воситаси ила рус дилбар қизлари ҳар кимға икром қилмоқдадурлар.\nИки пиёла бу сувдан ичдим, ўзимни қизитиб, бошимни оғритди. Бул сув инсоннинг қонини кўпайтурар экан.\nТемирсуйи шаҳри боғининг тоғ тарафида оташ ароба учун араб усулида ва муаззинхоналик бино қилинган сутдек оқ бир қасри олийни узоқдан кўриб минорасидан масжид гумон қилиб эдим. Боғга кириб энг яқиниға бордимки, қаср атрофини алоҳида бир тоғ иҳота этиб, мунга махсус боғни темур панжаралар ила иҳота қилинибдур. Яна араб усулида дарвозалар қурулиб, барида кошин ила «Ассалому алайкум ва алҳамдулиллоҳ, омин» ёзилгандур. Устида русча «Кирмоқ мумкин йўқ» деб ёзибдурлар. Қоровулни топиб сўрадим.\nДеди: «Бу қасрни Бухоро амири бино этиб эди. Ўзи баъзан мунда келарди. Вафотидан сўнгра ҳозирги амир бизни императўрға туҳфа этди». Ва ал–он, табиблар ва баъзи касаллар турадур. Ўтайлук, мунда тўймоқ қиммат, икки парча балиқ ила бир парча нон бирор бир сўм. Бир пиёла обжўш ёинки чой 1б—15 тийин. Хизматчиға ҳам берарсан. Кўп турғучи касаллар, албатта, хусусий хоналар ижара олиб, мошина қазонида ўзлари таом пиширадурлар. Ёинки нўмраға эмас, хусусий рус хоналариға тушаларким, арзонроқдур. Ажала шайтондур*. Эртароқ ақсойи сафарға* етмоқ учун букун уч шаҳарни кездим. Аммо бир вақт қарасам, белим, оёғим на бутун аъзом оғрийдур. На ўтурмоқ ва на ётмоқға тоқат йўқ. Минг кулфат ила мавқифға* етиб темур йўл ила оқшом яна Маъдан суйиға етдим. Мунда уч–тўрт соат қаторға интизор этдук.\nШуни-да ёзайин, Эсинтукида қолинфуруш эроний мусулмон мағозаси бор. Шарқнинг ҳар навъ матоиданда мавжуддур. Бир неча кундурким, жарида ўқуганим йўқ. Эрон Қафқаз жаридаларидан сўрадим. Йўқ! Ана, сизға мусулмоннинг катта саводхонаси. Ватандан ва бутун олами исломдан хабарсиз яшайдур, оҳ…\nБу маъдан сувлариға ҳар навъ касаллар келур. Қартайган, бир мушт ила охиратға кўчатургон мўйсафид бойлар, боши қалтирайтургон чоллар, ҳолсиз генераллар, бинисидан* тутсанг, жони чиқатургон сил ва қонсизлар, кўб ўқугон, мияси ачиган талабалар ва муаллимлар… Хулоса, ҳар навъ касаллар кўринадур.\nТабиий, юролмайдургон қаттиғ касаллар дўқтурхоналарда бўлиб, чйқмайдурлар. Аммо касалдан зиёда шавқу шаторат* ила келиб, ичкулик этиб, фаҳш ва бузуқликлар ила касал бўлиб кетадургонлар кўп кўринур. Петигўрскнинг мавсуми биринчи мойдан 5 сентябрғача бўлуб, ушбу касалликларга нафъ этар: оёқ оғруқи, сингир3 хасталиги ва бир неча тери (жалд) хасталиклариға… Эсинтуки мавсуми 10 мойдан 10 сентябрғача: меъда хасталиги, йўтал (сулфа), жигар хасталиги, сингир ва бошқаларға… Кисловодскининг мавсуми биринчи июндан биринчи ўктабрғача: юрак, сийна ва бошқа маразларға фойда этар… Железноводскининг мавсуми 15 майдан биринчи сентябрғача: қонсизлик, бош айланиб, кўз тинмоқ ҳам сингир ва асаб хасталиклариға нафъ қилур.\nРостўф, 5 июн,\n1.Муаллиф гоҳ «вўда», гоҳ «вода» ишлатади. Ўзгаришсиз қолдирилди.\nБеша – тўқай, чакалакзор\nЧодир – рўмол\nНазарфириб – мафтункор, жозибали\nОризали – сунъий ўрмон\nСари фарр – бошдаги тож\nМил – қувур\nМусаддас – олти қиррали маъносида\nЛоянқатъ – тўхтовсиз\nМаскарот – спиртли ичимликлар\nАжала шайтондур – шошқалоқлик — шайтониинг иши\nАқсойи сафарға – сафар якуни\nМавқиф – бекат\nБини – бурун\nШаторат – эпчиллик


Кутубхона | Shosh.uz | Nafaqat Toshkent haqida... - Part 2\nБош саҳифа » Кутубхона (page 2)\nЦентральная Азия глазами одного французского эрудита\nВосточная Библиотека представляет собой фундаментальный труд по французской ориенталистике, который однако до сих пор не получил широкой известности. Он был опубликован в Париже в 1697 году и принадлежит перу эрудита Бартелеми д’Эрбело де Моленвиля. Это – исторический словарь, посвященный всему Востоку и составленный на базе персидских, арабских и чагатайских источников\nМунавварқори. Ҳар ким экканини ўрар\nБир кишининг отаси Кўп яшамиш, қартаймиш. Соч-соқоли оқармиш, Беллари кучдан қолмиш. Нон еганда лаблари Бурни билан сўзлашур. Чой ичганда қўллари Қалтирашиб, титрашур. Бели икки букилган, Юрай деса, юролмас\nМунавварқори. Ҳимматли фақир\nБир замонда чиқмиш экан саховатли бир киши, Фақирларга шафқат экан кеча-кундуз қилмиши. Ҳар кун қилиб бир қозон ош, муҳтожларга берарди, Сийлар эди мискинларни, очларни тўйдирарди\nМунавварқори. Бизда ҳамият\nҲаво қиш ўлдиғиндан ғоят совуқ эди. Кўчалар билчираб битған, бутун атрофни балчиқлар ифлос қилиб ташлаған эди. Шул балчиқларнинг ўртасиндан, балчиқларға ботған, кийимлари йиртилган, икки кўзи нобажо бир етим бола йўлида асо ушлаб келмоқда эди. Лекин бу етим болани кўрған инсон ҳар қандай ҳамиятсиз бўлса ҳам раҳми келур эди\nМунавварқори. “Хотираларим” асаридан\n1928 йилнинг бошларида СССР Халқ Комиссарлари кенгаши қошидаги Бирлашган давлат сиёсий бошқармасининг (ГПУ) Ўрта Осиёдаги мухтор вакили К.Бельский Мунавварқорини чақириб, жадидчилик ҳақида у пайдо бўлганидан бошлаб то ҳозиргача ёзиб келишни талаб қилади\nМунавварқори. Девпечак (ҳикоя)\nБир куни деҳқон саккиз ёшли ўғлини етаклаб боғчасига кирди. Боғчада олма, нок, шафтоли, ўрик, анор, анжир ҳам узум каби ҳар турли емиш оғочлари ям-яшил бўлиб кўкарган. Ўрикларнинг довуччалари ёш болаларни қизиқтирадиган бир тусда осилиб турган эди. Ота-бола боғчада кеза-кеза бир ёш ўрик оғочининг тагига етдилар\nМунавварқори. Қандай қуллик тушди? (Ҳикоя)\nКўм-кўк майсалар, яхши сабзалар билан ўралган кенг, гўзал бир қирнинг устида бир айғир от ёлғиз ўзи ўтлаб юрар эди. Янги чиққан ям-яшил, кўм-кўк ўтларнинг энг яхшисини толалаб-толалаб ер эди. Еб, қорни тўйгандан сўнг у ёқ-бу ёққа ўйноқлаб, кишнаб юрар эди. Ҳеч кимни ёнига йўлатмас эди\nПаноҳ (ҳикоя). Хайриддин Султонов\nҲижрий тўққиз юз еттинчи йилнинг қаҳратон қишида темурийзода ҳукмдор Заҳириддин Муҳаммад Бобур Мирзонинг ишлари тараққийдан таназзулга юз тутган эди. Кеч кузакнинг рутубатли, совуқ изғиринлари эса бошлаганда у уч ойдан ортиқ давом этган қамал сўнгида – очлик, мискинлик, хор-зорлик ниҳоясида, ер юзининг сайқали бўлмиш шаҳри азим Самарқандни ғаддор душмани Шайбонийхонга ташлаб чиқди\nПентти Аальто. “Тошкент”\n“Иран-наме” илмий-маърифий журналида босилиб чиққан, таниқли фин филологи ва шарқшуноси Пентти Аальто қаламига мансуб (рус тилида) “Имя “Ташкент” рисоласи келтирилмоқда\nАму ва Узбой\nТарихдан сўзловчи китоблар. Йўқолган (йўқотилган) дарё [nggallery id=17]\nУшбу билан Н.Г. Маллицкий қаламига мансуб “Тошкент махалла ва мавзелари” (“Ташкентские махалля и маузе”) рисоласи келтирилмоқда\nҲабибулло Қодирий. Эски Тошкантда (қисса)\nМуқаддима – Қани дада, «Афғон келини» ҳикоянгизни бошланг… – дер эдим, кайфи келиб турган чоқларда, отамга. Юз ёшлардан ошиб қолган отам эса кўксини тутган оппоқ соқолини силаб «ҳеҳ-ҳеҳ» деб кулар, пўстаги тагидан носқовоғини олиб нос искар ва бошидан кечирган узун қиссасини, ипидан-игнасигача қолдирмай аста ҳикоя қилиб берар эди\nХ.Бўриева. Тошкент шаҳрининг тарихий топонимияси (III-боб)\n(22-бет) “Айтишларича, татар қабиласининг ўғлони Хайробод бир туш кўрган экан, унда оқ туя бу ерга келиб, дам олиш учун ерга чўкибди. Сўнг Хайробод шу ерда уй қуради ва яшай бошлайди…, унинг авлодлари эса уйни қалъага айлантириб, унда тинч-тотув яшайдилар. Маълум вақт ўтиб, шу ернинг аҳолиси бу жойни “Нўғойқўрғон” деб атай бошлаганлар…” ва яна бошқа топонимлар таҳлили\nХ.Бўриева. Тошкент шаҳрининг тарихий топонимияси (II-боб)\n(45-бет)…Тошкўча Шайхонтаҳур даҳасидан шарқий томонга йўналган. Уни Анҳор канали кесиб ўтган. Эски шаҳарни янги шаҳар билан боғлайдиган асосий кўча ҳисобланган. Унга 1884 йили илк бор тош-шағал тўкилганлиги сабабли халқ томонидан Тошкўча деб аталган. XIX аср бошларида эски шаҳарнинг энг гавжум кўчаларидан ҳисобланган, 1912 йилдан трамвай қатнаган\nХ.Бўриева. Тошкент шаҳрининг тарихий топонимияси (I-боб)\nУшбу рукн орқали Тошкент тарихи ва бугунига оид китоблар ҳақида маълумот ҳамда уларнинг матнини сиз ўқувчиларга тақдим этиш режалаштирилди. Биринчи мақола сифатида тарих фанлари номзоди, доцент Хайрия Бўриева қаламига мансуб “Тошкент шаҳрининг тарихий топонимияси” китобининг “XIX аср иккинчи ярми – ХХ аср бошлари манбаларида Тошкент шаҳрининг тарихий топонимияси” боби эътиборингизга ҳавола этилади


Марказий банк “қора бозор” учун жавобгарликни бўйнидан соқит қилди — Ishbilarmon.uz\nМарказий банк “қора бозор” учун жавобгарликни бўйнидан соқит қилди\n29/11/2018 0 та шарҳ\t241\nМарказий банк юритаётган пул сиёсати “қора” валюта бозори юзага келишига сабаб бўла олмайди, чунки банклар валютани чекланмаган миқдорда сотмоқда ва “қора бозор” юзага келишининг иқтисодий асослари мавжуд эмас, дейилган Марказий банкда ўтказган брифингда.\nМарказий банкка кўра, “қора бозор”нинг мавжудлиги “фискал сиёсатнинг айрим жиҳатлари” билан боғлиқ бўлиши мумкин. Яъни, баъзи тадбиркорлар бюджетга тўлов тўлашдан қочиб, четдан келтирган молларини яширишлари мумкин. Бу эса, хорижий валютага талабни юзага келтиради.\nШунингдек, Марказий банк давлат банкларини уйғонишга чақирди.\nКўплаб давлат банклари ва минтақалардаги банклар эскича ишлашга ўрганиб қолган. Уларнинг асосий муаммолари – буйруқни кутиб яшашлари эканликлари билдирилди.\n“Валюта айрибошлаш шохобчаларидаги валюта олиш ва сотиш ўртасидаги фарқ ўртача 50-60 сўмни ташкил қилади. Бу яхшигина бизнес. Хусусий банклар бу йўналишда анча фаол ишлашяпти, кўпроқ сотиш пайида бўлмоқдалар, чунки биржада валюта етарлича бор, ҳеч қандай чекловлар йўқ”,- қайд этди МБ департаменти директори Беҳзод Ҳамроев.\nБироқ, минтақалардаги банклар эски тартибда ишлашмоқда. Шунингдек, давлат банклари ҳам жонини койитишни истамаяпти. “Кўплаб давлат банклари тадбиркор сифатида иш кўрмаяпти. Уларни уйғотиш ва мижоз сенинг кетингдан эмас, балки сен мижоз кетидан юришинг керак, дейишга тўғри келяпти. Марказий банк бу борада тегишли чораларни кўради”,- деди МБ департаменти директори Дилбар Абдуғаниева.\nвалюта қора бозор марказий банк\nАввалги мақола Нақд валюта сотилиши, 100 миллион сўмлик квота ва чет элда ҳисоб рақам\nКейинги мақола Экспортдан тушган фойда солиққа тортилмайди\nПахтани томчилатиб суғориш субсидияланади – ҳар бир гектарга 8 млн сўм\nИқтисодий суд ишларини кўриш тартиби соддалаштирилади\n«UZINFOCOM» доменларни рўйхатга олмайдиган бўлди\nҲуқуқингизни билинг: хонангиз ҳарорати ишингизга мосми?


МАМЛАКАТИМИЗДА ФИГУРАЛИ УЧИШ БЎЙИЧА ЖАҲОН ЧЕМПИОНАТИ ЎТКАЗИЛИШИ МУМКИН - AUZ.UZ\nМАМЛАКАТИМИЗДА ФИГУРАЛИ УЧИШ БЎЙИЧА ЖАҲОН ЧЕМПИОНАТИ ЎТКАЗИЛИШИ МУМКИН\nЎзбекистон фигурали учиш бўйича жаҳон чемпионатини қабул қилишга даъвогарлик қилмоқда. Бу ҳақда Миллий олимпия қўмитаси матбуот хизмати маълум қилмоқда.\n«Ҳумо арена» кўп тармоқли муз саройининг барпо этилиши натижасида энг йирик спорт мусобақаларини қабул қилиш имконияти пайдо бўлган. Ушбу аренада кўплаб спорт турларида жаҳон чемпионати каби нуфузли мусобақаларни юқори савияда ўтказиш мумкин. Хусусан, Ўзбекистон 2022 йили фигурали учиш бўйича ёшлар ўртасида жаҳон чемпионатини қабул қилишни мақсад қилган.\nБу борада Халқаро конькичилар иттифоқига расмий ариза топширилди ва Ўзбекистон айни пайтда якка даъвогар бўлиб турибди. Мусобақа 2022 йилнинг 7-13 март кунлари «Ҳумо арена» муз саройида ўтказилиши режалаштирилган.


Ростов-Донда икки ўзбек мардикори нобуд бўлди\nНобуд бўлган ўзбекистонликлар Ростон-Дондаги кўп қаватли иморат қурилишида ишлаб келган.\nРостов-Дондаги қурилишлардан бирида икки нафар Ўзбекистон фуқаросининг ўлгани юзасидан жиноий иш қўзғатилди.\n2012 йилнинг 14 октябрида Ростов-Дон шаҳридаги Вавилов кўчасидаги қурилиш майдончаларидан бирида иккита мурда топилди.\nҲодиса юзасидан тергов олиб бораётган шаҳар бўйича Тергов қўмитаси маълумотига кўра, кечки 19:00 ларда темир ангар ичидан олиб чиқилган мурдалар 1970 ва 1987 йилда туғилган Ўзбекистон фуқароларига тегишли.\nБу маълумотни Озодлик Радиосига тасдиқлаган Ростов-Дон бўйича Россия Тергов қўмитаси матбуот маркази раҳбари Валерий Чекришевга кўра, ўзбек мардикорлари лифт шахтасига тушиб кетган.\n- Тергов тахминларига кўра, улар қурилишда ноқонуний меҳнат қилиб келган ишчилар бўлган. Улар лифт шахтасига тушиб кетиши натижасида фожеа юз берган. Россия Федерацияси Жиноят Кодексининг 216-моддаси 3-банди, яъни қурилиш ишларини бажариш давомида хавфсизлик чораларига риоя қилмаслик юзасидан жиноий иш қўзғатилди, дея хабар қилади Валерий Чекришев.\nОзодликнинг норасмий манбаъларидан олинган маълумотларга кўра, ҳодиса Вавилов кўчаси 142-бинода жойлашган “Стройфорт” МЧЖси ҳудудидаги ангарда содир бўлган. Шахта ичида нобуд бўлганлардан бири 25 ёшли Йўлдошев ва иккинчиси 42 ёшли Мустанович эканлиги аниқланган (фамилиялар манба томонидан хато талаффуз этилгани эҳтимолдан ҳоли эмас-таҳр.).\nБу манбаънинг сўзларига кўра, ўзбекистонлик ишчилар аввалига лифт шахтасига тушиб кетган, бироқ жавобгарликдан қўрққан қурилиш прораби буйруғи билан ўликлар бошқа жойга – ангар ичига олиб бориб ташланган.\nАввалига “Стройфорт” ходимлари ҳодиса қандай содир бўлганидан бехабар эканликларини билдирган, бироқ терговчилар босими остида ишчилар 7 қават баландликдан тушиб кетишганини гапириб берган.\nРостов-Дон бўйича Россия Тергов қўмитаси расмийси Валерий Чекришев мардикорлар аввалига ўлдирилган ва кейин ангарга кўчирилган бўлиши мумкин, дея айрим манбаълар бераётган маълумотга муносабат билдириб, ҳозирча тергов барча тахминлар устида ишлаётгани ва уларнинг ўлдирилгани юзасидан бирорта маълумотга эга эмаслигини маълум қилди.


6158 марта кўрилган\nСалафи солиҳлар Рамазондан олдин "Бизни Рамазонга етказ" деб дуо қилишар, Рамазондан кейин эса "Биздан ибодатларимизни қабул эт", деб дуо қилишарди.\n- Хонадонда 5-10 дақиқали дарс уюштириш. Бу дарсда рўза аҳкомларидан ўқиб бериш. Бунинг учун муносиб вақтни ҳар ким имкониятига қараб тайинлайди.\n- Рамазон ҳақидаги китоб ва дарслар тарқатиш.\n- Рамазон совғасини таёрлаш. Бунда Рамазон ҳақидаги китобча, кассета ва бошқалардан иборат ихчамгина совға таёрлаш мумкин. Совғани ҳалтачага солиш ёки бошқа чиройли усулда ўраш мумкин.\n- Камбағал ва муҳтож кишилар ҳақида одамларга эслатиш, қўлдан келганча уларга садақа қилиш, закотни шундай кишилар қўлларига тутқазишга тарғиб қилиш.\n- Аллоҳга содиқ тавба қиламиз;\n- Расулуллоҳ соллаллоҳу алайҳи ва саллам буюрган нарсаларни қилиш, қайтарган нарсаларидан тийилиш билан у зотга эргашамиз;\n- Ота-она, қариндошлар, хотин ва фарзандларимизга яхшилик қиламиз, қариндошлик алоқаларини мустаҳкамлаймиз;\n- Жамиятимиздаги энг солиҳ кишилардан бўлишга ва бошқаларга фойдамиз тегишига ҳаракат қиламиз. Чунки Расулуллоҳ соллаллоҳу алайҳи ва саллам: «Одамларнинг яхшироғи уларга кўп нафи тегадиганидир», деганлар.


“Дарё.uz” интернет нашрида эълон қилинган мақолалар юзасидан | Янгиликлар | Андижон вилояти ҳокимлиги расмий портали\nБош саҳифа / Янгиликлар / “Дарё.uz” интернет нашрида эълон қилинган мақолалар юзасидан\n“Дарё.uz” интернет нашрида эълон қилинган мақолалар юзасидан\n“Дарё.uz” интернет нашрида эълон қилинган “Андижондаги кўзбўямачиликда алданган аёл бир умрга Россияга кетишга қарор қилди” ва “Андижондаги кўзбўямачиликда алданиб, бир умрга Россияга кетишга қарор қилган аёл ўз жонига қасд қилишга уринди” мақолалари юзасидан\n“Дарё.uz” интернет нашрида 25 июль куни “Андижондаги кўзбўямачиликда алданган аёл бир умрга Россияга кетишга қарор қилди” ҳамда 29 июль куни “Андижондаги кўзбўямачиликда алданиб, бир умрга Россияга кетишга қарор қилган аёл ўз жонига қасд қилишга уринди” сарлавҳали мақолалар эълон қилинди. Биринчи мақолада суҳбат тарзида Муяссар Раҳимованинг Россия Федерациясига кетиши ёритилган бўлса, иккинчисида унинг ўз жонига суиқасд қилгани ва унинг сабаблари келтирилган. Ҳар иккала мақолада муаллиф Мусулмонбек Иброҳимов ҳолатни тўла ўрганмасдан, бир тарафлама, нохолис ёзган.\nБиринчи мақолада қуйидагилар баён этилган.\nМухбир саволи: “...Ўзбекистон Хотин-қизлар қўмитаси томонидан таклиф қилинган цехдаги ишни нима учун рад этмоқдасиз?\nМуяссар Раҳимованинг жавоби: Ўзимнинг ҳисобим бўйича, цехда кунига 70-100 минг сўм атрофида ишлашим мумкин эди. Икки сменада ишлаган кунларим ундан ҳам кўп топаман, деб ўйлагандим. Саккиз ой давомида\n1 миллион 800 минг сўм билан қолдим. Шунинг учун бу ерда ишлашнинг ҳожати йўқ, деб ўйлайман… Цехда ишлаганларнинг бирортаси рўшнолик кўрмади. Ишлаганларнинг ойлигини толон-торож қилишди.\nАслида эса: Уйлари бузилишга тушган аҳоли билан бирма-бир ўтказилган суҳбат давомида узоқ йиллардан буён ушбу маҳаллада ижара асосида яшаган, муқим уй-жойи бўлмаган, уй-жойсиз қолиб кетиши мумкин бўлган 50 дан ортиқ қийин ижтимоий вазиятдаги аёллар аниқланган. Ушбу аёлларни ижтимоий жиҳатдан қўллаб-қувватлаш, уларни уй-жой билан таъминлаш мақсадида бузилишга тушган “Мустақиллик” маҳалласи ҳудудида бўш турган бинода “Андижон минтақавий пахта терминали” МЧЖ қошида 300 ўринли “Мустақиллик тикувчилик мажмуаси” МЧЖ ташкил этилган.\nИшчиларни ижтимоий ҳимоя қилиш мақсадида бир маҳал иссиқ овқат ташкил этилган. Кичик ёшдаги фарзандлари учун шу ҳудуддаги\n19-мактабгача таълим муассасаси қошида бепул гуруҳ ишламоқда.\nМуяссар Раҳимова ушбу тикувчилик мажмуасига 2018 йил\n12 октябрь куни ишга қабул қилинган. Қабул қилинган кундан бошлаб\n2019 йилнинг май ойигача жами 70 (етмиш) кун меҳнат қилган. Жумладан,\n2018 йил октябрь ойида 3 кун, ноябрь ойида 12 кун, декабрь ойида 19 кун,\n2019 йил январь ойида 9 кун, февраль ойида 16 кун, март ойида 5 кун, апрель ойида 6 кун корхонага ишга келганлиги корхона устаси К.Авазметов томонидан ишчиларнинг иш вақтини ҳисобга олиш жадвали (табель)да белгиланган. Табелга асосан ўтган вақт давомида ишлаган ойлик иш ҳақи 3 млн. 427 минг\n524 сўмни ташкил этган. Жами 1 млн. 30 минг сўм иш ҳақи олган. Пенсия фонди учун жами 171 минг 948 сўм жамғарилган. Қолган 2 млн. 397 минг 524 сўм миқдордаги иш ҳақлари уй-жойга дастлабки тўлов учун йиғиб борилган.\n2019 йилнинг 15 февраль куни Андижон шаҳрида янги барпо этилган “Мустақилликнинг 27 йиллиги” маҳалла фуқаролар йиғинида қуриладиган кўп қаватли уйлардан ипотека кредити асосида 3 хонали квартира учун “Қишлоқ қурилиш инвест” ИК МЧЖ билан 2/5 сонли шартнома тузилган. Шартнома М.Раҳимованинг ўзини розилиги билан тузилган ва имзоланган. Бошланғич бадал сифатида 22 май куни ҳолатига 14.800.000 (ўн тўрт миллион саккиз юз) сўм ўтказилган. Шундан 2019 йилда ишлаган маошининг 2.397.524 сўми (икки миллион уч юз тўқсон етти минг беш юз йигирма тўрт) ўз иш ҳақи ҳисобидан бўлган. М.Раҳимованинг 2019 йил 13 июнь кунги ўзи ва фарзандининг саломатлиги яхши эмаслиги ва моддий жиҳатдан қийналиб қолганлиги учун кўмак сўраб қилган мурожаатига асосан ушбу маблағ ҳам қайтариб берилган. Уй-жой учун 2019 йил 28 июнь куни қўшимча 1 млн. 200 минг сўм, жами\n16 млн. сўм маблағ корхона томонидан ўтказиб берилган.\nБундан ташқари, мазкур мажмуада меҳнат қилаётган уй-жой билан боғлиқ муаммолари бор, оғир ижтимоий вазиятга тушиб қолган 42 нафар ходимларни ҳам ижтимоий қўллаб-қувватлаш, уй-жой билан таъминлаш мақсадида “Қишлоқ қурилиш инвест” ИК билан 15 февраль куни шартномалар тузилган бўлиб,\n605 млн. 626 минг сўм дастлабки тўлов учун маблағлар ўтказиб берилган. Ушбу маблағларнинг 86 млн. 226 минг сўми уй олувчиларнинг жамғариб борилган иш ҳақлари ҳисобидан, 519 млн. 400 минг сўми корхона соф фойдаси ҳисобидан ўтказиб берилган. Ушбу уй-жойлар 2019 йилнинг сентябрь ойида фойдаланишга топширилиши режалаштирилган.\nМухбир саволи: “ Ҳаётнинг турли тўсиқларига учраган, бошидан кўп савдоларни ўтказган сиз каби аёлларга олдидаги синовларни енгиб ўтиш учун Ўзбекистонда имконият бор, деб ўйлайсизми?\nМ.Р. жавоби: “Менимча, йўқ. Қўллаб-қувватлайдиган ҳеч нарса йўқ. Лекин менга Ўзбекистон ҳеч нима бермади деб ўйлайман...”\nАслида эса: Муяссар Раҳимова 2018 йилнинг 3 июль куни “Ҳар бир оила - тадбиркор” дастури доирасида 36 ой муддатга 7 фоиз устама тўлаш шарти билан “ЎзСаноатқурилишбанк” вилоят бўлими томонидан қандолатчилик фаолиятини ривожлантириш учун 17 млн. (ўн етти миллион) сўм миқдорида имтиёзли кредит олган. Бу маблағ унинг томонидан мақсадсиз сарфланган.\nМ.Р. “....Ажрашмаган вақтимда ҳам турмуш ўртоғим пул билан таъминламасди....”\nАслида эса: М.Раҳимованинг шаръий никоҳдаги турмуш ўртоғи Ш.Юнусов томонидан 3 нафар фарзандининг моддий таъминоти учун 2019 йил февраль ойидан алимент тайинланган. Шу кунга қадар 2 млн. 772 минг 302 сўм алимент олган.\nМухбир саволи: “... Сизларни тикувчилик цехига ишга жойлаштиришаётганда меҳнат қонунчилиги билан, яъни ҳуқуқларингиз, иш бериш шартлари билан таништиришганми?\nМ.Р. жавоби: “Йўқ, ҳеч қанақа ҳақ-ҳуқуқимиз тушунтирилмаган. Ҳеч қандай иш берувчининг ёки ишчининг мажбуриятлари айтилмаган. «Биз ишлайсан деган пайтда ишлайсан, дам оласан деган пайтда дам оласан. Керак бўлса, 24 соат ухламайсизлар, тикув машинасининг устида ухлайсизлар, эмизикли фарзандларингиз билан шу ерда ишлашга мажбурсизлар», дер эди. Бу - қуллик, қул бўлганмиз, тамом. Аввалги замонларда бўлгани каби ўзимни қулдек ҳис қилганман. Эмизикли фарзандимни аравачага солиб, ёнимга қўйиб, йиғласа қараб ишлаганман. Боламнинг тутқаноғи борлиги учун боғчага қабул қилишмаган. Ўлса ҳам, қолса ҳам жавобгарлиги ўзимнинг бўйнимда деб ёзиб берганимдан кейин, боламни қабул қилишган. Унгача қабул қилинмаган. Кунига 22 соатлаб ишлаганмиз, 2 соат дам олиб, яна чиқиб ишлаганмиз. Пенсия дафтарчаси ва меҳнат дафтарчаси ҳам берилмаган. Ҳеч қандай шартномасиз ишга кириб, 8 ой ишлаб келдик. Ҳеч қандай шартномасиз улар бизнинг ойлигимиздан ушлаб қолишди…”\nАслида эса: Бугунги кунда ушбу корхонада жами 97 нафар аёл меҳнат қилмоқда. Ишчиларнинг барчасига меҳнат дафтарчалари очилган. Жумладан, М.Раҳимова 2018 йил 12 октябрь куни 11-сонли буйруқ билан ишга қабул қилинган. Шу санада АN 676764 рақамли меҳнат дафтарчаси очилган. ИНН (546324870) ва шахсий идентификация рақамлари (41907891240050) мавжуд. Техника хавфсизлиги билан таништирилган. Ишчиларнинг меҳнати учун ҳақ тўлаш ҳисоби ишчиларнинг иш вақтини ҳисобга олиш жадвали орқали ишбай тартибида олиб борилган.\nМуаллифнинг иккинчи мақоласида қуйидагилар баён этилган:\nМухбир саволи: “...Муяссархон Раҳимова “Ҳаммани қақшатиб, болаларни кўчага қўйиб қурилаётган Andijon City’нинг кимга кераги бор эди”.\nАслида эса: 2018 йилда “Обод маҳалла” дастури доирасида Андижон шаҳрининг энг муаммоли ва криминоген ҳудудларидан бўлган “Мустақиллик” маҳалласи ҳудудида “Аndijan City” ишбилармонлик маркази ташкил этилиши режалаштирилган. Бузилишга тушган “Мустақиллик” маҳалласининг аҳолиси учун Андижон шаҳри билан чегарадош бўлган Хўжаобод туманидаги “Хидирша” массиви ҳудудида янги - “Мустақилликнинг 27 йиллиги” маҳалла фуқаролар йиғини барпо этилган. Ушбу маҳаллага 814 та 2 сотихли коттежлар қурилган. “Қишлоққурилишинвест” ИК МЧЖ томонидан 7 та 4 қаватли уй қурилиши амалга оширилмоқда. Бузилишга тушган “Мустақиллик” маҳалласининг аҳолиси учун барчасига компенсация пуллари ёки уларнинг хоҳиш-истакларига кўра, 2 сотихли коттежлар берилиши кўзда тутилган. Мақола муаллифи шу ўринда Ўзбекистон Республикаси Вазирлар Маҳкамасининг\n2018 йил 27 ноябрдаги 963-сон қарорини эътибордан четда қолдирган.\nМақола муаллифи: “Муяссар Раҳимова ўзини ёмон ҳис қилиб «диазолин», «глицирин» ва бошқа дори воситаларини истеъмол қилиши оқибатида юз берган”лигини таъкидламоқда.\nАслида эса: М.Раҳимованинг онаси Манзура опа оилавий келишмовчилик сабаб дори воситаларини керагидан ортиқ истеъмол қилганлигини айтиб ўтди. Биринчи ёрдам кўрсатган шифокор Нурбек Ҳожиматовнинг аниқлашича, бемор Раҳимова мухбир қайд этганидек, “глицирин” эмас (аслида “Глицерин”), “Глицин” таблеткасини истеъмол қилган. Унга “Глицин”, “Карбамазепин” ва “Диазолин” дори воситаларини ичиши натижасида “ўткир полимедикация билан заҳарланиш” ташхиси қўйилган.\nМ.Р. “....Андижон шаҳар прокуратурасидан «Нима сабабдан дори ичдингиз, нима учун ижара уйда ўтирибсиз каби масалаларга аниқлик киритиш учун сизни чақиртирамиз», дейишди. Уларга вилоят ҳокимидан сўрасанглар нимага ижара уйда ўтирганимни, нима учун кўчада қолганимни, шу аҳволга тушганимни айтади, дедим”.\nАслида эса: Муяссар Раҳимова яшаб турган ва қайнотасининг номида бўлган хонадон учун коттеж ажратилган. Ушбу аёл ҳудуддаги бузилишлар вақтига қадар Андижон шаҳридаги “Мустақиллик” МФЙнинг Амир Умархон кўчаси, 11-уйда фуқаролик рўйхатида бўлган. 2013 йилда Шерзод Юнусовга қонуний никоҳни расмийлаштирмасдан, шаръий никоҳ асосида турмушга чиққан. Улар яшаган уй-жой қайнотаси Абдуғани Юнусовнинг номида бўлган (кадастр ҳужжатларига кўра, олди-сотди шартномаси 2014 йил 25 июнда нотариал тартибда тасдиқланган). Уй-жой бузилишга тушганидан сўнг, бу хонадон вакиллари учун “Хидирша” массивида янги барпо этилган “Мустақилликнинг 27 йиллиги” МФЙдан Вазирлар Маҳкамасининг 2018 йил 27 ноябрдаги 963-сон қарорига асосан (битта кадастр ҳужжати бор уйга битта уй) 106-коттеж ажратилган. Ш.Юнусов оилавий келишмовчилик сабабли, бошқа аёлга уйланиб олган ва ҳозирда ажратилган коттежда яшаб келмоқда..\nМ.Р.: “...Мавлуда опа уйимизга келиб, онамдан «Машинада кетасизларми ёки самолётдами, неча киши кетяпсизлар» деб суриштирибди. У Андижон шаҳар уй-жой бўлимига бошлиқ бўлиб қолибди. Буларни ҳаммаси найранг. Мавлуда опани ҳамма ишда айблаб бўшатишди-ю, уй-жой бўлимига бошлиқ қилиб қўйилди. Онамга ‘бошланғич тўлов пули билан келинглар, навбатсиз уй олиб бераман, мени раҳбар қилиб қўйишди, энди ҳамма нарсанинг иложиси бор”, дебди. Улардан кейин маҳалла фуқаролар йиғини ходимлари ҳам келиб, ким қаёққа кетаётгани ҳақида сўрабди. Булар менга тўсиқ қўйиб, чиқариб юбормаслиги ҳам мумкин», — деди у...”.\nАслида эса: “Мустақиллик тикувчилик мажмуаси”нинг собиқ кадрлар бўлими бошлиғи вазифасида ишлаган Мавлуда Нишонова М.Раҳимованинг онасиникига унинг таклифи билан шахсий масалада келган. Суҳбат давомида уй-жой бўлими хусусида ҳеч қандай фикр билдирилмаган. Корхонада кадрлар бўлими бошлиғи вазифасида ишлаган Мавлуда Нишонова Муяссар Раҳимова айтмоқчи бўлган уй-жой бўлимига бошлиқ бўлмаган. Андижон шаҳар ҳокимлиги ҳузуридаги “Ҳокимият балансидаги муниципиал турар-жой фондлари ва ётоқхоналарини бошқариш хизмати” давлат унитар корхонаси директори этиб шаҳар ҳокимининг 2018 йил 2 апрелдаги қарори билан Парпиев Дилмуроджон Рустамбек ўғли тайинланган ва ҳозирга қадар ушбу лавозимда ишлаб келмоқда. Муяссар Раҳимова шу кунда ҳам корхона ишчиси ҳисобланади. Меҳнат шартномаси унинг оилавий ҳолатини эътиборга олган ҳолда бекор қилинмаган.\nМаҳаллий ҳокимлик ва хотин-қизлар қўмитаси мутасаддилари 29 июль куни М.Раҳимованинг хонадонига бориб, суҳбатлашди ҳамда Ўзбекистон фуқароси сифатида доимий равишда ижтимоий қўллаб-қувватланишини билдирди. Фарзандини имтиёзли равишда МТМга жойлаштириш ишлари олиб борилмоқда. Ўзига 2 млн. сўм кафолатланган ойлик маошли янги иш ўрини таклиф этилди.\nШунингдек, яқин кунларда “Қишлоққурилиш” ИК МЧЖ томонидан қуриб битказилаётган кўп қаватли уйлардан ажратилган 3 хонали хонадонга кўчиб кириши яна бир бор етказилди.\nЮқоридаги мақоладан келиб чиқиб, журналистик қарашлар жамиятнинг ижтимоий фикрини тўғри шакллантиришга хизмат қилиши, мақолалар тайёрланишида ҳар томонлама ўрганилиши ва шаффоф бўлиши талаб этилади.\n“Дарё.uz” интернет нашрининг ушбу материалларида келтирилган маълумотлар бўйича биз томонимиздан билдирилган эътирозлар расмий ҳужжатлар билан тасдиқланган.\nКиритилган вақти: 31/07/2019 00:52\tКўрилганлиги: 698\nЖами мурожаатлар: 1369 (100%)\nКўриб чиқилган: 1092 (80%)\nКўриб чиқилмоқда: 277 (20%)


BBC Uzbek - Спорт - Футбол: Насроний руҳонийлари 5 - 3 Мусулмон уламолари\nФутбол: Насроний руҳонийлари 5 - 3 Мусулмон уламолари\nСўнгги янгиланиш 24 ноябр 2012 - 10:49 GMT\nЎйинда ҳисобни уламолар очишганига қарамай, учрашув 5:3 ҳисобида насроний руҳонийлари фойдасига ҳал бўлибди\nБу икки дин вакиллари ўртасида Босниянинг Зеница шаҳрида уюштирилган хайрия футбол учрашуви насроний руҳонийлари фойдасига ҳал бўлди.\nБу каби ғайриодатий футбол беллашувини томоша қилиш учун стадионга оз эмас, кўп эмас - тўрт мингдан ортиқ одам йиғилди.\nИшқибозларга кўра, бирлари уламо, бошқалари руҳоний эканликларига қарамай, томонлар майдонда яхшигина ўйин кўрсатишибди.\nАён бўлишича, чоршанба кунги хайрия учрашувидан Боснияда битта болалар боғчасини қуришга етадиган пул тушибди.\nЧипта ўзларига 1 евро (1.30 АҚШ) долларига тушган футбол мухлислари ҳам ишқибозликни роса қойиллатишибди.\nХабарларга кўра, қайси томон тўп киритганига қарамай, ишқибозлар уларни "Босния, Босния", дея роса олқишлашибди.\nЎйинда ҳисобни уламолар очишганига қарамай, учрашув 5:3 ҳисобида насроний руҳонийлари фойдасига ҳал бўлибди.\nУламолар жамоаси учрашув натижаси аввалдан келишиб қўйилмаганмиди, дея ҳазил қилганига қарамай, рақибларнинг ҳам ўйиндан кўнгиллари тўлибди.\nБу каби хайрия учрашувини уюштириш ташаббуси билан эса, Босния Динлараро қўмитаси чиқибди.\nЙигирма йилча бурун босниялик мусулмон, ортодокс насроний серб ва католик насроний хорватлар орасидаги уруш 10.000 дан ортиқ инсоннинг умрига зомин бўлганди.\nШу боисми, бу каби сиёсий ва миллий можароларга саҳна бўлган минтақада эзгу мақсад йўлида диний жамоаларнинг бу қадар баҳамжиҳатлик кўрсатишлари камдан-кам кузатилувчи воқеълик.\nРадован Караджич 'Мусулмонларни қирғинбарот қилмаган'


27 сентябрь куни Ўзбекистонда қандай об-ҳаво кутилмоқда? » Ўзбекистон янгиликлари – Zamin.uz\n, 20 2020, 16:55\n26 сен, 15:45 1 355 Ўзбекистон\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10 даража, кундузи 15-20 даража илиқ бўлади.\n13 сентябрь куни юртимизда қандай об-ҳаво кутилмоқда? 12 сен, 12:30\n4 август куни Ўзбекистонда кутилаётган об-ҳаво маълумоти 03 авг, 14:14


Хитой Марказий Осиё давлатлари томон “тўлиб бориб, тўлиб қайтадиган” товар поездини қўйди - Халқ сўзи\nХитой Марказий Осиё давлатлари томон “тўлиб бориб, тўлиб қайтадиган” товар поездини қўйди\n18:08 04 Июнь 2018 Дунё\nХитойнинг марказий қисмидан Марказий Осиёнинг бешта давлати томон темир йўл бўйича товаретказиб берувчи янги рейс йўлга қўйилди, деб хабар берди CCTV телеканали.\nТовар поезди ҳафтада бир марта ХХРнинг Хэнань музофоти Синьсян шаҳар округи Тапу станциясидан сафарга чиқади. Тайюань, Иньчуан, Чжунвэй, Увэй ва Урумчи шаҳарлари орқали “Алашанькоу” назорат-ўтказиш пункти(НЎП)га етиб келади ҳамда Қозоғистон чегарасига киради. Бу ердаги “Достик” НЎПдан Қирғизистон, Тожикистон, Ўзбекистон ва Туркманистонга боради.\nМазкур темир йўл қатнови “Бир макон, бир йўл” лойиҳасининг бир қисми ҳисобланиб, минтақамизга механик қурилмалар, резина маҳсулотлари, ёнғинга чидамли материаллар ва бошқа товарлар олиб келади, турли маҳсулотларни олиб ортга қайтади.\nҚайд этилишича, поезд 50 вагондан иборат бўлиб, унинг йиллик юк ташиш ҳажми 150-200 минг тоннани ташкил қилади. Қатновлар сони ошиши кутилаяпти.\nМутасаддиларнинг айтишича, у “тўлиб бориб, тўлиб қайтади”.


Алишер Усмонов Forbes’нинг рус бизнесменлари рейтингида биринчи ўринни сақлаб қолди – mulkdor.com\nАлишер Усмонов Forbes’нинг рус бизнесменлари рейтингида биринчи ўринни сақлаб қолди\nApril 17 2014, 01:04 БизнесДунёХабарлар\nРоссиянинг энг бадавлат кишиси – ўзбек миллатига мансуб Алишер Усмонов Американинг иккита компанияси – Apple ва Facebook’нинг ўзига тегишли акцияларини сотиб юбориб, маблағларини Хитойнинг технология компанияларига йўналтириши хусусида аввалроқ хабар тарқалганди.\n«Умид қиламизки, Хитой интернет-компанияларига киритган инвестицияларимиз ҳам худди Америкадаги компаниялардаги каби, ҳатто ундан ошиқроқ даромад келтиради», – дейди у.\nХитой Россиянинг энг йирик савдо ҳамкорларидан бири ҳисобланади. Хитой ҳозирча бирор санкция киритиш эҳтимолидан йироқ. Демак, россиялик бизнесменлар рублда, юанда, Гонконг ёки Сингапур долларида савдо қилишлари мумкин.\nТаъкидлаш жоиз, 2013 йилнинг охирида Алишер Усмонов Apple’нинг 100 миллион долларлик акцияларини сотиб олган эди. 2014 йилда эса у Forbes версияси бўйича энг бой россияликка айланди. Мазкур миллиардер инвестиция киритаётган Alibaba Group Хитойдаги энг йирик интернет савдо майдони бўлиб, таҳлилчилар унинг қиймати камида 140 миллиард долларга тенглигини қайд этишган.\nМана, кетма-кет учинчи йилдирки, Алишер Усмонов Forbes журнали эълон қилган «Россиянинг энг бадавлат 200 бизнесмени» рейтингида етакчиликни қўлдан бермай келмоқда.\nУ «Металлоинвест», «Мегафон», Mail.ru Group’нинг асосий хўжайини ва Facebook’нинг сармоядори ҳисобланади. Унинг даромади бир йил ичида 1 миллиард долларга ошиб, 18,6 миллиард долларга етди.\nРейтингдаги иккинчи ўринни «Альфа-Групп» эгаларидан бири Михаил Фридман сақлаб қолди. Унинг мол-мулки 1,1 миллиард долларга ошиб, 17,6 миллиард долларни ташкил этди.\n«Ренова» гуруҳи хўжайини Вексельберг ўз мулкини 2,1 миллиард долларга кўпайтириб (17,2 миллиард доллар), учинчи поғонани забт этди.\nТўртинчи ўрин эса Новолипецк металлургия комбинати раҳбари Владимир Лисинга насиб этди. Унинг даромади 2,5 миллиард долларга ошиб, 16,6 миллиард долларга етди.\nШунингдек, «Новатэк» ва «Сибур» эгаларидан бири Леонид Михельсон, Volga Group хўжайини Геннадий Тимченко, «Лукойл» раҳбари Вагит Алекперов ва бошқалар ҳам биринчи ўнликдан жой эгаллашга муваффақ бўлишди.\n«тарозидан уриб, одамларга қуртлаган жигар ва ...\n«Дарё» нашри ижтимоий ҳаётда ўз ўрнига эга, бироқ жамоатчилик эътиборидан кўпинча четда қоладиган касб эгалари билан суҳбат қилмоқда. «Соядаги одамлар» лойиҳасининг бу галги ...\nҚурбон ҳайити арафасида тожикистонда нархлар ...\nТожикистонда Ийди Қурбон ҳайити арафасида озиқ-овқат маҳсулотлари нархи бирдан кўтарилди, деб ёзади “Соф.уз” сайти. Хусусан, Душанбедаги Марказий бозорда қовун ва тарвузлар ...\nБизнесAugust 11 2019, 11:08\nСобиқ «абу сахий» бозоридаги тадбиркорларга ...\n16 январь куни собиқ «Абу Сахий» бозори, ҳозирги «Тошкент ипак йўли» савдо-комплекс мажмуаси ҳудудида фаолият олиб борувчи сотувчиларга савдо ўринлари ташқарисига ўрнатилган ...\nБизнесJanuary 17 2018, 12:01


Тошкент вилоят Паркент туманидаги «Қўшчинор» истироҳат боғи ҳудудида 280 туп айлант, қайрағоч, арча ва акация дарахти кесилгани аниқланди.\nБу ҳақда Экология қўмитаси матбуот хизматига таяниб, маҳаллий нашрлар хабар қилди.\nАйтилишича, истироҳат боғи ҳудудида спорт мажмуаси қурилиши режалаштирилган. Ташкилотчиларда Паркент туман ҳокимиятининг дарахтларни таг қисмидан кесишга ижозат бериш тўғрисидаги 2018 йил 24 ноябрдаги 3128-сонли қарори бўлган. Бироқ унда 82 туп: 35 туп айлант, 15 туп қайроғоч, 10 туп терак, 10 туп акация ва 12 туп арча кўрсатилган.\nШундай қилиб, 198 та дарахт ноқонуний равишда кесиб ташланган. Ўсимлик дунёсига етказилган зарар миқдори 229,9 млн сўмни ташкил этади.\nАниқланган ҳолатлар бўйича ҳужжатлар прокуратура органларига тақдим этилган.


Коррупцияга қарши курашда кенг жамоатчилик иштироки муҳим\nКоррупцияга қарши курашда кенг ...\nХалқимиз орасида порахўрлик деб аталувчи бу иллат, ҳокимият ва бошқарув асосларини емирадиган, унинг аҳоли олдидаги обрўсига путур етказадиган, фуқароларнинг қонуний ҳуқуқ ва манфаатларига дахл қиладиган ҳавфли жиноий ҳодисалардан бири ҳисобланади.\nҲозирги замон миллий ва халқаро ҳуқуқида ҳам тобора кўп қўлланилаётган атамалардан бири бу коррупциядир. Қисқача қилиб айтганда, коррупция бу шахсий наф кўриш мақсадида давлат ҳокимиятини суистеъмол қилишдир.\nКоррцпция - жиноятнинг ёпиқ ва энг қабиҳ тури. Коррупция ва порахўрлик, жиноятнинг бу тури бошқарув аппаратини издан чиқарибгина қолмай, бозор асосларини ҳам барбод этиши мумкин. Коррупция, энг аввало, уюшган жиноий тузилмаларга мададкор бўлиш ёки тўғридан-тўғри ёрдам бериш учун давлат хизматининг имкониятларидан фойдаланишидир.\nАчинарлиси, бугунги кунда лоқайдлик, бефарқлик, иккиюзламачилик, товламачилик, фирибгарлик, уруғ-аймоқчилик, таниш-билишчилик, порахўрлик каби иллатлар ҳали-хануз учраётганлиги кўнгилни хира қилмоқда.\nШундан келиб чиқиб, Қашқашдарё вилояти бошқармаси томонидан коррупция ҳолатларига йўл қўймаслик юзасидан мунтазам равишда чора-тадбирлар амалга оширилмоқда.\nХусусан, ходимлар, уларнинг ота-оналари ва яқин қариндошлари, шунингдек, соҳа билан алоқадор инсонлар билан тарбиявий профилактик суҳбатлар ва тушунтириш ишлари олиб борилмоқда.\nШунингдек, бу иллатга қарши курашишда аҳолининг барча қатламлари бирдек маъсуллиги, бу борада қонун бузилиш ҳолатларининг гувоҳи бўлганларида Давлат божхона қўмитасининг қисқа 11-08 рақамли ишонч телефонига ёки бошқармада ташкил этилган 75 221-04-80 рақамли ишонч телефонига қўнғироқ қилишлари юзасидан тарғибот тадбирлари ўтказилмоқда.\nХулоса ўрнида шуни айтиш лозимки, коррупцияга қарши курашиш давлат ва жамиятнинг ўзаро жипслигини талаб этади. Шундай экан, бу йўналишда олиб борилаётган ислоҳотларда фуқаролар томонидан ҳам фаоллик кўрсатилсагина, кўзланган натижани бериши мумкин.


Натижалар сараланиб, вазифалар белгиланди\nСўнгги уч йилда амалга оширилган кенг кўламли ишлар натижасида Туркистон шаҳрини ривожлантиришнинг биринчи босқичи якунланиб, асосий ижтимоий инфратузилма барпо этилди. Шу давр мобайнида 445 млрд. 257 минг тенгелик янги иншоотлар қурилиши олиб борилди, шу жумладан, 230 млрд. тенге хусусий сармоялар ҳисобидан. Янги Туркистон вилоятини ижтимоий-иқтисодий ривожлантиришнинг махсус мажмуавий лойиҳаси тайёрланиб, уни Ҳукумат тасдиқлади.\nЕттинчи чақириқ Туркистон вилоят маслаҳатининг навбатдаги ўн биринчи сессиясида вилоят ҳокими Ўмирзақ Шўкеев ўзига юкланган вазифалар ва мажбуриятларнинг ижроси юзасидан ҳисобот берди.\n– 3 йилда ялпи минтақавий маҳсулот ҳажми 41 фоизга ортиб, 2,4 трлн. тенгега етди. Саноат маҳсулоти ҳажми 18 фоиз, қишлоқ хўжалиги 34 фоиз, сармоя 2,4 фоизга ортди. 735,5 минг метр уй-жой фойдаланишга топширилиб, 90 фоизга ўсди. Вилоят бюджетининг ҳажми 2 бараварга ортиб, 1,1 трлн. тенгега етди. Коронавирус инфекциясига боғлиқ чекловларга қарамай, жорий йилнинг 8 ойида вилоятнинг асосий ижтимоий-иқтисодий тараққиёт кўрсаткичларининг ижобий ўсиши сақланди. Ялпи минтақавий маҳсулот ҳажми 552,1 млрд. тенгени ёки ўсим ўтган йилнинг ушбу даврига нисбатан 109 фоизни ташкил этди. Йил натижаларига кўра, 2,6 трлн. тенгега етказиш режаланган, – деди вилоят ҳокими.\nЎмирзақ Шўкеев жорий йилнинг 8 ойида амалга оширилган ишлар юзасидан барча соҳага алоҳида тўхталиб, эришилган натижаларга тўхталди. Хусусан, қайта ишлаш саноатида 187,7 млрд. тенге маҳсулот ишлаб чиқарилиб, тўқимачилик буюмлари 2,5 баравар, ичимли сув ишлаб чиқариш – 34,8 фоиз, қоғоз буюмлар – 32,6 фоиз, озиқ-овқат маҳсулотлари – 5,8 фоизга ўсди. Меҳнат унумдорлиги жон бошига чаққанда 27,5 минг АҚШ долларини ташкил этиб, 5,8 фоизга ортди. 2021 йили унинг даражасини 106,3 фоизга етказиш режаланмоқда. Уран ва металлургия саноатиниг ҳажми 2,1 фоизга ортиши ҳисобидан тоғ-кон саноати маҳсулоти ҳажми 180 млрд. тенгени ташкил этди.\nҚишлоқ хўжалигида 405,6 млрд. тенгелик маҳсулот ишлаб чиқарилди (ўтган йилга нисбатан 67,5 млрд. тенгега ортган). Тадбиркорлик соҳасида 143 166 кичик ва ўрта тадбиркорлик субъектлари 215 млрд. тенгелик маҳсулот ишлаб чиқарди.\nМинтақанинг индустриявий салоҳиятини яхшилаш мақсадида 698,2 га. ҳудудда 9та индустриявий минтақа қурилиб, инфратузилмаси тортилди. Уларда умумий қиймати 37,1 млрд. тенгелик 59та лойиҳа амалга оширилмоқда. Бу 4293та иш ўринини очиш имконини беради. Бугунда 37та лойиҳа ишга туширилиб, 1572 иш ўрини очилди, сармоя ҳажми 27,8 млрд. тенге. Жорий йили 683 иш ўрини билан 6та лойиҳани амалга ошириш режаланган (1,9 млрд. тенге).\nБизнес-иқлимни яхшилаш борасида йирик лойиҳаларни амалга оширишга вилоятга 321,7 млрд. тенге сармоя йўналтирилган, бу 2020 йилнинг тегишли даврига нисбатан 20,2 фоизга кўп. Шунингдек, таълим, соғликни сақлаш, маданият, спорт соҳалари ва ёшлар сиёсатини ривожлантириш бўйича чора-тадбирлар натижали амалга ошмоқда. Бугунги кунда вилоят бўйича 18,2 млрд. тенгега 78та мактабнинг қурилиши олиб борилмоқда. Шулардан, 70та мактаб вилоят бюджетидан (16,1 млрд.тн.), 8та мактаб “Овул – Эл бешиги” лойиҳаси асосида (2,1 млрд.тн.). 44та иншоотнинг қурилиши ниҳоясига етиб, 2та харобали ва 1та уч сменали мактабнинг масаласини ҳал қилиш режаланмоқда. Янги ўқув йилида 15та мактаб фойдаланишга топширилди. Шунингдек, вилоят ҳокими Туркистон шаҳрида 720 ўринли Назарбаев Заковат мактаби барпо этилаётганини маълум қилди.\nБугунги кунда асосий масалалардан бири коронавирус инфекциясига қарши амалга оширилаётган ишлар ҳақида ҳам вилоят ҳокими маълумот бериб, Туркистон вилояти яшил ҳудудда эканлигини таъкидлади.\nЎз навбатида, минтақа раҳбарининг ҳисоботига маслаҳат депутатлари қониқарли баҳо бериб, келгуси ишларига муваффақият тилади. Умуман, сессияда маслаҳат депутатлари 17та масалани кўриб, тегишли қарорлар қабул қилинди.\n2021-10-14, 03:16 140


Абу Бакр розияллоҳу анҳудан ўгит берувчи сўзлар | Azon.uz - Ахборот-таҳлилий портал\n10:00 10.04.2019 924\n*Табассум – ишонч калити, ҳадянинг чироғи.\n*Инсоннинг сўзи ақлининг баёни, фазилатининг таржимонидир.\n*Инсоннинг фазилати тўғрилигидан билинади.\n*Кенгашда тўғри гапир, фикрлар тўғри бўлсин.\n*Дўстингга дўст бўл ва ҳаммага бир хил муносабатда бўлгин.\n*Халққа яхшилик қилиш балою офатлардан сақланишга кафолатдир.\n*Нима деганингга ва қачон гапирганингга эътиборли бўл!\n*Ёмон қўшни сирингни ёяди, махфий пардаларини очади.\n*Мазлумнинг дуои бадидан зинҳор қўрқинг.\n*Ишонч – омонат, мунофиқлик – хиёнат.\n*Ҳақни таниганларга тобеъ бўл.\n*Зулм, аҳдга вафо қилмаслик ва ҳийла кимнинг феълида учраса, нима қилса қилсин, зиёни ўзига тегади.\n*Омонатни асраш энг устун тўғриликдир. Ёлғон – хиёнатнинг бошланиши.\n*Чин дунёга бормай туриб, яхши нарсалар ҳозирлангки, борганингизда қаршингиздан чиқсин.\n*Умрини фойдасиз беҳуда ишларга сарфлаган, далага уруғ қадаш вақтини ўтказиб, ҳосил йиғиш пайтида пушаймон қилаётган деҳқонга ўхшайди.\n*Ҳаромни тарк этиш ҳалол исташдан кўра яхшироқдир.\n*Аллоҳдан афв ва офият сўранг. Чунки мўминга иймондан кейин афв ва офиятдан яхшироқ нарса берилмагандир.\nКавсар Нур тайёрлади\nинсон халқ фикр\n13:00 13.05.2019 713\n15:00 02.05.2019 535\nВой, демаслик учун "вов" бўл...\n19:15 26.04.2019 1224\n11:03 23.04.2019 1090\nНамоз – инсонни инсон қилади\n07:01 22.04.2019 1029\n10:10 21.04.2019 2046


Араб Лигаси делегацияси Ливанда ўт очиш тўхтатилмаса ва Исроил қўшинлари мамлакатдан дарҳол олиб чиқилмаса, фуқаролар уруш бошланиши мумкинлиги ҳақида БМТ Хавфсизлик кенгашини огоҳлантирди.\n27 январ 2021, Тошкент вақти: 12:26\nҲозирда Хавфсизлик кенгаши аъзолари Исроил армияси ва “Хизбуллоҳ” жанггарилари ўртасида бораётган қуролли тўқнашувни тўхтатиш борасида АҚШ-Франция ишлаб чиққан резолюция лойиҳасини муҳокама қилмоқда. Араб давлатлари лойиҳанинг дастлабки матнига жиддий эътироз билдирганидан сўнг, Франция ва АҚШ уни қайта кўриб чиқмоқда.\nЛиван Ташқи ишлар вазири Тариқ Митри: “Биз Исроил Ливандаги ўз хатти-ҳаракатини Исроилни мудофаа қилишдан бошқа мақсадни кўзламаган, дея изоҳлашини ҳаммамиз биламиз. Исроилнинг Ливанга қилган олдинги ҳамма уруши ўз-ўзини ҳимоя қилиш, деб иддао қилинган. Шу нуқтаи назардан резолюция лойиҳаси Ливанни Исроил иддаолари олдида ҳимоясиз қолдиради”, – дея баёнот берди.\nЖурналистлар фикрича, резолюция лойиҳаси пайшанбадан кейин овозга қўйилиши мумкин.


Ҳакамлар Глава 1\nЁшуанинг ўлимидан сўнг, Исроил халқи Эгамиздан: “Канъон халқига қарши жанг қилиш учун орамиздан ким биринчи бўлиб чиқсин?” деб сўради.\n“Яҳудо қабиласи чиқсин, — деди Эгамиз. — Мен бу юртни уларнинг қўлига беряпман.”\nШунда Яҳудо қабиласи қардоши бўлган Шимўн қабиласига шундай деди: “Келинглар, биргаликда бизга улуш бўлиб тушган ерга борайлик. Ўша ерда биргалашиб Канъон халқига қарши жанг қилайлик. Кейин биз ҳам сизларга тушган улушга эргашиб борамиз.” Шундай қилиб, Шимўн қабиласи улар билан бирга борди.\nЯҳудо қабиласи жангга чиқди. Канъон ва Париз халқларини Эгамиз уларнинг қўлига бергани учун, улар Базах шаҳрида ўн мингта душманни қириб ташлашди.\nЎша ерда шоҳ Одонивазахга дуч келишди, унга ҳужум қилиб, Канъон ва Париз халқларини мағлуб этишди.\nОдонивазах қочди, аммо улар унинг кетидан қувиб, қўлга олишди ва оёқ–қўлларининг бош бармоқларини чопиб ташлашди.\nШунда Одонивазах деди: “Оёқ–қўлларининг бош бармоқлари чопиб ташланган етмишта шоҳ дастурхонимдан тушган ушоқларни териб юришар эди. Мен ўша шоҳларнинг бошига солган не–не кунларни Худо қайтариб ўз бошимга солди.” Исроил одамлари Одонивазахни Қуддусга олиб боришди, у ўша ерда жон берди.\nКейин Яҳудо қабиласи Қуддусга ҳужум қилиб, шаҳарни қўлга киритди. Улар у ердагиларни қиличдан ўтказиб, шаҳарга ўт қўйишди.\nСўнг эса қирларда, ғарбдаги қир этакларида ва Нагав чўлида яшовчи Канъон халқига қарши жанг қилиш учун жанубга қараб юришди.\nЯҳудо қабиласи Хеврон шаҳрида истиқомат қилган Канъон халқига ҳужум қилиб, Шешай, Охиман ва Талмай қўшинларини яксон қилди. Хевроннинг эски номи Хират–Арба эди.\nУ ердан Яҳудо одамлари Давир шаҳрига ҳужум қилиш учун йўлга тушишди. Давирнинг эски номи Хират–Сафар эди.\nШунда Холиб: “Хират–Сафарга ҳужум қилиб, қўлга киритган кишига қизим Ахсани бераман”, — деди.\nЎтниёл шаҳарни қўлга киритди, Холиб эса унга қизи Ахсани узатди. Ўтниёл — Холибнинг жияни, аниқроғи, Ханаз исмли кенжа укасининг ўғли эди.\nТўйдан кейин қиз Ўтниёлга: “Келинг, отамдан бир дала сўраб олайлик”, деб туриб олди. Холиб эшакдан тушаётган қизига: “Ҳа, қизим, бирон–бир истагинг борми?” — деб сўради.\n“Менга бир совға қилсангиз, — деди Ахса. — Сиз менга Нагав чўлидаги ерни бердингиз, энди сув булоқларини ҳам ҳадя этинг.” Шундай қилиб, Холиб унга тепадаги ва пастдаги булоқларни берди.\nЯҳудо халқи пальма шаҳри Ерихони тарк этди. Мусонинг қайнатаси авлодидан бўлган Хайин халқи Яҳудо халқига эргашиб, Яҳудо чўлига йўл олди. Улар Арод шаҳридан жануб томонда жойлашиб, у ерда маҳаллий халқ орасида ўрнашиб олдилар.\nЯҳудо ва Шимўн қабилалари биргаликда Зафат шаҳрида яшайдиган Канъон халқига ҳужум қилиб, шаҳарни ер билан яксон қилишди. Шунинг учун бу шаҳар Хўрмах деб аталган.\nЯҳудо қабиласи Ғазо, Ашқалон, Эхрон шаҳарларини ва уларнинг атрофидаги ерларни қўлга киритди.\nЭгамизнинг Ўзи Яҳудо қабиласи билан бўлгани учун, улар қирларни эгаллаб олдилар. Аммо текисликда яшайдиган халқларни ўз еридан қува олмадилар, чунки ўша халқларнинг темир жанг аравалари бор эди.\nМусо айтганидек, Хеврон шаҳри Холибга берилди. Холиб у ердан Оноқ авлодидан келиб чиққан учта уруғни қувиб чиқарди.\nБенямин қабиласи эса Қуддусда истиқомат қилган Ёбус халқини ҳайдаб чиқармади. Шу сабабдан Ёбус халқи бугунга қадар Қуддусда, Бенямин авлодлари орасида яшаб келмоқда.\nЮсуфнинг иккала ўғли — Эфрайим ва Манашедан бино бўлган қабилалар ҳам Байтил шаҳрига ҳужум қилмоқчи бўлиб, йўлга чиқдилар. Эгамиз улар билан эди.\nБайтил ҳақида кўпроқ маълумот йиғиш учун улар ўз айғоқчиларини шаҳар томон юбордилар. Байтил шаҳрининг эски номи Луз эди.\nАйғоқчилар шаҳардан чиқиб келаётган бир одамни кўриб, унга: “Бизга шаҳарга олиб кирадиган яширин кириш жойини кўрсат! Бунинг эвазига жонингни сақлаб қоламиз!” — дедилар.\nЎша одам уларга йўл кўрсатди. Эфрайим ва Манаше лашкарлари шаҳар аҳолисини битта қўймай қиличдан ўтказишди. Йўл кўрсатган одамни эса бутун оиласи билан бирга қўйиб юборишди.\nЎша одам Хет халқининг юртига бориб бир шаҳар қурди, унинг номини эса Луз деб қўйди. Ўша шаҳар бугунга қадар шу ном билан аталади.\nМанаше қабиласи Байт–Шан, Танах, Дўр, Йиблаём, Магидў шаҳарлари ва уларнинг қишлоқларида яшаган Канъон халқини ҳайдаб чиқармади, улар ўша ерларда яшайвердилар.\nВақти келиб, Исроил халқи кучини йиғиб олди, шунда Канъон халқини ўзига бўйсундириб, қарол бўлиб хизмат қилишга мажбур қилди. Аммо шунда ҳам ўз еридан ҳайдаб чиқармади.\nЭфрайим қабиласи ҳам Гезер шаҳридаги Канъон халқини қувиб чиқармади. Канъон халқи Гезерда уларнинг орасида яшайверди.\nЗабулун қабиласи ҳам Хитрўн ва Наҳалил шаҳарларида истиқомат қилган Канъон халқини ҳайдаб чиқармади. Канъон халқи Забулун қабиласи билан бирга яшаб, уларга қарол бўлиб хизмат қилишга мажбур бўлди.\nОшер қабиласи ҳам Аккў, Сидон, Ахлоб, Ахсиб, Хелба, Офиқ ва Рехоб шаҳарларида яшайдиган Канъон халқини еридан ҳайдаб чиқармади.\nУлар ўша юрт аҳолисини ҳайдаб чиқармаганлари учун Канъон халқи билан бирга яшадилар.\nНафтали қабиласи ҳам Байт–Шамаш ва Байт–Онот шаҳарларининг аҳолисини ҳайдаб чиқармай, ерли халқ — Канъон халқи орасида яшаб қолди. Лекин улар ўша шаҳарлар аҳолисини ўзига бўйсундириб, қарол бўлиб хизмат қилишга мажбур қилдилар.\nБироқ Амор халқлари Дан қабиласини сиқиб, қирларга чиқиб кетишга мажбур қилдилар, водийга тушишларига йўл қўймадилар.\nАмор халқлари Хар–Харес, Ойжавлон ва Шалбим шаҳарларида яшайвердилар. Лекин Эфрайим ва Манаше қабилалари уларга ўз ҳукмини ўтказиб, қарол бўлиб хизмат қилишга мажбур қилдилар.\nАмор халқлари яшаган ҳудуднинг чегараси Чаёнлар довонидан Селагача чўзилган ва у ердан шимолга қараб кетган эди.


Улғайгани, Дастин Поре билан жангга тайёргарлик жараёнлари, чемпионлик камари ва Ҳабиб Нурмагомедов ҳақида Конор Макгрегор интервюси » Футбол янгиликлари 2021\nGoal24.uz » Жаҳон » Улғайгани, Дастин Поре билан жангга тайёргарлик жараёнлари, чемпионлик камари ва Ҳабиб Нурмагомедов ҳақида Конор Макгрегор интервюси\nУлғайгани, Дастин Поре билан жангга тайёргарлик жараёнлари, чемпионлик камари ва Ҳабиб Нурмагомедов ҳақида Конор Макгрегор интервюси\nКонор Макгрегор ва Дастин Поре ўртасида 24-январ куни Абу-Дабидаги “Жангчилар ороли”да бўлиб ўтадиган реванш жанги УФCънинг 2021-йилдаги илк турнирининг асосий беллашуви бўлади. Ирландиялик жангчи бугунги кунга келиб, бир қанча интервюлар беришга улгурди, аммо улардан энг мазмунлисини (Конорнинг ўзига тегишли бўлган нашр) Тҳе МаcЛифе уюштирди. Унда Макгрегор машғулот жараёнлари, Поре билан биринчи жанги ва, албатта, Ҳабиб Нурмагомедов ҳақида гапирди. Қуйида ушбу интервюнинг энг муҳим жойлари ҳавола этилади.\n— Дубайдаман. Биз бу ерга эртароқ келганмиз, “Жангчилар ороли”га йўл олишдан олдин бу ерда ишларимиз бор. Дубайда яна бир неча кун қоламиз, шундан сўнг оролга (“Жангчилар ороли”) жўнаймиз. Айни пайтда биз 48 соатлик изоляцияга олинганмиз (интервю 14-январ куни уюштирилган), бу зарурий чора. Биз меҳмонхонада ўтирибмиз. Яқинда менга машғулот учун керак бўлган анжомлар олиб келишади. Изоляция ҳолатида ҳам машқ қилишингиз керак. Абу-Дабини тезроқ кўришни истайман, Дубай мени аллақачон ҳайратлантириб бўлган. Чиройли жой, бу ернинг одамлари ажойиб.\n2020-йил мен учун жуда яхши йил бўлди: энг йирик трансляция савдоси, тўлиб-тошган стадион, оқшомнинг асосий жангидаги энг тезкор нокаут. Мен бу ишни 40 сонияда бажардим. Курашмоқчиман, чунки бу менинг юрагимда. Ижобий нарсаларга эътибор қаратмоқчиман, чунки шундоқ ҳам атрофда жуда кўп салбий нарсалар мавжуд. Мусобақалашишга, ёнишга ва ўз ишимни максимал даражада бажаришга ҳаракат қиламан. Буларнинг барчаси кундалик ҳаёт, соғлиқни сақлаш, бизнес ва ҳоказоларда ишлайди. Мусобақалашсам ичимда бир нарса ёнади. Деярли бутун йил давомида жангсиз ўтиришга мажбур бўлганимдан ранжидим. Шунга қарамай, ўша йилни ортда қолдирганимдан хурсандман. Ва энди 2021-йил, мен яна йилни бошламоқдаман. Рақиблар жуда кўп, Дастин Порени ҳисобдан чиқарганим йўқ, ҳеч қачон бундай қилмаганман. Бу йил учун катта режаларимиз бор.\n— Сиз Поре билан аввал ҳам жанг қилгансиз. Биринчи жангдан нималарни эслай оласиз? Ўша вақтларда сизни энди етишиб чиқаётган юлдуз деб аташганди.\n— Ўша вақтни яхши эслайман. Дастин ярим енгил вазн тоифаси рейтингида бешинчи ва ҳар доимгидек энг юқори кўрсаткичлари эга эди. У чемпион бўлиш учун ўсаётганди. У Гетжини тўхтатганда ўзининг савиясини тасдиқлади. Шунингдек, Поре Ҳукерни ҳам мағлуб этган. У феноменал жангчи ва мен у билан имкон қадар тезроқ жанг қилмоқчиман. Биринчи жангимизданоқ, мен ҳаракатларга чуқур кириб бордим, вазиятдан завқ олдим. Ўшанда илк бор Лас-Вегасга келгандим, Мадисон Сқуаре Гарденъда ҳамма учун очиқ бўлган матбуот анжумани бўлиб ўтганди. Ҳатто ўша пайтдаги кўк рангли костюмим ва туфлимни ҳам эслайман. Мен Дастинни ўша пайтдаги каби ҳурмат қиламан. Лекин биз ўйин элементига муҳтожмиз. Бу — бизнес. Унинг ва менинг ўзига хос маҳорат тўпламимиз бор ва биз уларни кўрсатамиз.\n— Бу ишларни катталар қилади, биз аллақачон улғайиб бўлдик. Мен Дастин ва унинг рафиқаси хайрия ишларини йўлга қўйгани ҳақида хабар топдим. Бунда иштирок этиш имкониятим борлигидан хурсандман. Улар болалар учун спорт зали очмоқчи эканликларини айтди. Мен бундан жуда хурсандман. Муваффақиятга эришсин. Бунинг учун биз ишлашимиз, дунёга бизга берганини қайтаришимиз керак. Бу ҳар бир инсон учун асосий мақсад. Улғайганимдан сўнг мен бу саволларга яна-да кўпроқ сингиб кета бошладим ва ўзимни шу ерда топган инсон сифатида масъулиятим катта эканлигини тушуна бошладим. Мен октагонни Дастин билан бўлишганимдан шодман, бизнинг дунёга қарашларимиз бир хил. Яхши кураш бўлади. Серроне билан бўлган жангдаги каби қон тўкилади, аммо у ёмон бўлмайди.\n— Қон ҳақида гапирганингиз кулгили. Дастин яқинда берган интервюсида иккалангиз ҳам биринчи раунддан кейин қонга ботишингизни исташини, шиддатли жанг кўрмоқчилигини айтди. Аммо сиз уни 60 сонияда нокаут қилишингиз ҳақида гапиргандингиз. Қай бири тўғри?\n— Ҳар доим ҳақ бўлган киши бу Поре билан биринчи жангдан кейин туғилган фолбин Макдир. Дастин кучли спортчи. Мен у билан жанг қилишдан хурсанд бўлардим, бунга тайёрман. Дастлабки 60 сонияда зарбалар йўллайман, агар Дастин уларга туриб беролса, бундан ҳам қаттиқроқ зарба бераман.\n— ММА ҳақида гап кетганда дивизионнинг “фили” Ҳабиб Нурмагомедовни эсламасликнинг имкони йўқ. Ҳатто Дейна Уайт (УФC президенти) ҳам унинг қайтиши мумкинлигини билмайди.\n— Дастин билан УФC чемпионлиги учун жанг қилишингиз керакми?\n— Ўйлашимча, ҳа. Аммо Дейна камарни беради деб ҳам ўйламайман. Лекин мен уни тушунаман. Биз учун бу камарлар нима беради? Мен мусобақага чиройли жанглар учун келдим. Камарлар эса ўз-ўзидан пайдо бўлади. Гарчи ушбу қарама-қаршиликдаёқ камарни кўришни хоҳлаётганимни яширмасам ҳам, лекин кейинги жангда шундай бўлади деб ўйлайман. Аммо уни олиб қочган одам (Ҳабиб Нурмагомедов) туфайли ҳамма нарса чалкашиб кетган. УФC унга ўйлаш учун вақт беришга қарор қилди. Ўтмишда қатнашган барча сиёсий баҳсларим менга қизиқ эмас. Бу мени секинлаштиради. Енгил вазн ҳам ярим енгил вазн тоифасида қилган ишимни қилмоқчиман. Енгил вазн тоифасида кўплаб яхши жангчилар бор, лекин мен улардан бир бош устунман. Мен буни исботламоқчиман. Ҳозир турли чемпионлардан, масалан, бокс бўйича кўплаб таклифлар бор. Шунингдек, биз Дейна Уайт билан Нейт Диасни яна енгил вазн тоифасига қайтариш бўйича музокаралар олиб бормоқдамиз. Мен у билан яна жанг қилишни истардим. Камар билан боғлиқ вазият қандай бўлишидан қатъи назар биз жанг қиламиз.\n— Аввалроқ сиз Эдди Алварес ва Доналд Серроне билан бўлган жангларда ўзингиз акс эттирилган суратлар коллажини жойлаштирдингиз ва ҳозир аввалги версияларингизни бемалол мағлуб этишингизни айтдингиз. Буни қандай қилдингиз?\n— Ҳозир мен тезроқ, аниқроқ ва руҳий жиҳатдан кучлироқман, кўпроқ тайёрман. Бори шу. Фақат олдинга интиладиган одамман. Ҳозир ўзимни айнан шундай ҳис қиляпман. Бундай ҳолатда бўлиш ёқимли. Бу ҳолатга келиш осон бўлмаган, кўп ишлар қилинди. Лекин мен бу ҳолатга шунчаки келиб қолмадим. Ишонаманки, ҳали потенциалимнинг ярмига ҳам эришмаганман. Ишлашда давом этамиз.\nКонор Макгрегор: Ҳабибнинг қочиб кетгани мени ҳайратга солмади\nУФC президенти Ҳабиб — Конор 2 ҳақида: Бу ишни амалга ошириш учун Ҳабибга жиддий босим ўтказаман\nҲабиб Нурмагомедов: “Жастин Гетжига ютқазганимда ҳам фаолиятимни якунлаш қарорини ўзгартирмасдим”\n29-0! Нурмагомедов Гетжини муддатдан олдин таслим қилди ва фаолияти якунланганини эълон қилди


11:00 / 21.11.2020 564 pdf Ўқиш режими + -\nعَنْ جَابِرِ بْنِ عَبْدِ اللهِ قَالَ: كَانَ النَّبِيُّ صَلَّى اللهُ عَلَيْهِ وَسَلَّمَ يُوصِي بِالْمَمْلُوكِينَ خَيْرًا، وَيَقُولُ: «أَطْعِمُوهُمْ مِمَّا تَأْكُلُونَ، وَأَلْبِسُوهُمْ مِنْ لَبُوسِكُمْ، وَلَا تُعَذِّبُوا خَلْقَ اللهِ عَزَّ وَجَلَّ».\n«Набий соллаллоҳу алайҳи васаллам мамлуклар ҳақида уларга яхшилик қилишни тавсия қилиб: «Ўзингиз еган нарсадан уларга ҳам едиринг, ўзингиз кийган нарсадан уларга ҳам кийдиринг, Аллоҳ азза ва жалла яратган одамзодни азобламанг», дер эдилар».\nШарҳ: Ушбу ҳадиси шарифда қўл остидаги кишиларга қилинадиган уч муомала ҳақида сўз бормоқда:\n1. Ўзингиз еган нарсадан уларга ҳам едиринг.\nМусулмон уммати қул ва чўрилар, ходим ва ходималарига ўзи еган нарсадан едириш билан бошқалардан ажралиб турган. Бу иш бошқа миллатларда кўрилмаган.\n2. Ўзингиз кийган нарсадан уларга ҳам кийдиринг.\nМусулмон уммати қул ва чўрилар, ходим ва ходималарига ўзи кийган нарсадан кийдириш билан бошқалардан ажралиб турган. Бу иш бошқа миллатларда кўрилмаган.\n3. Аллоҳ азза ва жалла яратган одамзодни азобламанг.\nМусулмон уммати қул ва чўрилар, ходим ва ходималарни азобламаслик билан ҳам бошқалардан ажралиб турган. Бу иш бошқа миллатларда кўрилмаган.\nОдоблар хазинаси китобидан\n08:00 / 23.11.2020 2055\n13:00 / 21.11.2020 1279\n1076 11:00 / 10.04.2019\n1087 18:30 / 09.04.2020\n1196 11:02 / 04.01.2020


Қозоғистон ЕХҲТга раислик қилиш умидидан воз кечгани йўқ\n18 август куни ўтказилган парламент сайлови Қозоғистоннинг халқаро майдондаги обрўсига салбий таъсир этганига қарамай, мамлакат 2009 йилда ЕХҲТга раислик қилиш умидини йўқотмагани сезилмоқда.\nКуни-кеча “Чегара билмас мухбирлар” ташкилоти Қозоғистоннинг бу ниятига эришиши эҳтимоли жуда камлигини маълум қилганди.\n“Президент оиласи, жумладан, унинг собиқ куёви билан боғлиқ сўнгги воқеалар, шунингдек, мамлакатда ўтган парламент сайловига ЕХҲТ кузатувчилари берган танқидий баҳо Қозоғистоннинг бу халқаро ташкилотга раислик қилиши масаласини шубҳа остига қўймоқда”, - дейилади “Чегара билмас мухбирлар” ташкилоти баёнотида.\nҚозоғистон ҳукумати ЕХҲТга раислик қилиш иштиёқи сўнмаганини билдираётган бир пайтда мамлакатда тоталитар ўтмишга қайтиш белгилари сезилаётгани айтилади. Шундай бир вазиятда ҳукуматнинг нуфузли халқаро ташкилотга раислик қилиш умидидан кечмаётгани тушунарсиз.\nДолзарб тадқиқотлар маркази раҳбари Андрей Чеботарёв Қозоғистоннинг 2009 йилда ЕХҲТга раислик қилиш истаги ҳукуматнинг пиар лойиҳаси бўлиши мумкинлигини айтади.\n“Бу орқали Қозоғистон ўзини халқаро жамоатчиликка яқиндан танитиш имконига эга бўлди. Бундан аввал МДҲдаги бирор давлат ЕХҲТ раислигига номзодини қўймаган эди. Қозоғистоннинг бу истаги мамлакат учун халқаро миқёсда яхшигина пиар вазифасини ўтади, холос”, - дейди А.Чеботарёв.\nҲозир Қозоғистонда инсон ҳуқуқлари ва сўз эркинлиги билан боғлиқ қонунбузарликлар ҳам мамлакатнинг ЕХҲТга раислиги масаласига тўсқинлик қилиши мумкинлигини айтмоқда маҳаллий ва халқаро кузатувчилар.\n“Қозоғистонда инсон ҳуқуқлари билан боғлиқ вазият аянчли аҳволда, инсон ҳуқуқлари бўйича имзолаган халқаро ҳужжатларнинг ҳеч бирига амал қилинмаётгани ҳақида соатлаб гапириш мумкин, умуман айтганда эса Қозоғистон имзолаган халқаро ҳужжатларнинг бирортасига ҳам амал қилмаяпти”, - дейди Олмаота Хельсинки қўмитаси раҳбари Нинель Фокина.\nШунга қарамай, айрим маҳаллий инсон ҳуқуқлари ҳимоячилари Қозоғистон энергетик захираларга бойлиги эвазига ЕХҲТ раислигини қўлга киритса, бу мамлакатда инсон ҳуқуқлари аҳволи яхшиланишига олиб келади, деган фикрда.\nАммо Долзарб тадқиқотлар маркази раҳбари Андрей Чеботарёв бу фикрларга қўшилмаяпти.\nУнинг айтишича, ташкилотга раислик ЕХҲТга аъзо давлатлар томонидан ҳал қилинади. Уларнинг энергетика соҳасида Қозоғистон билан яқин ҳамкорлиги расмий Остонанинг ЕХҲТга раислик қилишига кафолат бермайди.\n“Қозоғистон билан айнан энергетика захираларини қазиб олиш, ўзлаштириш ва экспорт қилиш бўйича жиддий алоқаларга эга давлатлар Қозоғистонга ўтган йилиёқ ташкилот раислигига сайланиш имконини бермаган эди”, -дейди Андрей Чеботарёв.\nБироқ иқтисодчи Қанат Беринтоев Ғарб ўзининг энергетик хавфсизлигидан хавотирда экани, шу сабабли энергетик захираларни олишнинг муқобил йўлларини излаётганини таъкидлади.\n“Шу сабабли Ғарб гарчи Қозоғистон учун иқтисодий ва экологик жиҳатдан мақбул бўлмаса-да, Каспий нефтининг Россияни четлаб ўтиб, Озарбойжон ҳудуди орқали ўтишидан манфаатдор. Агар Назарбоев ўзининг ЕХҲТга раислик қилиш орзуси амалга ошишини истаса, у ҳолда Каспий нефтининг Боку-Жейхан нефть қувури орқали ташилишига кафолат бериши керак”, -деди Қанат Беринтоев.